text:
E konngol Alla toowɗo oo, tuma nde maleykaaji mbiyi “eehey ma Mariyam Alla suɓimaa ma; o laɓɓinii ma, o suɓimaa ma e dow rewɓe winndere” simoore Ali imraan , kaawise : 42 hono winndiyanke Wahab bun Man mbahi wiyi : yummum Mariyam (JKM) wiyatee ko Hannatu, oon ko banndum jom suudu Jakariya, kono Baaba mum Mariyam wiyetee ko Umraan, oon ko e leñol Israayiilnaaɓe ummii, o meeɗii wonde Imaam Jamaa El Aksaa. Nde yummum Mariyam woni reedu Mariyam ndee, o joginooma njoorto mawɗo ko woni e nder reedu makko koo ko ɓiɗɗo gorko haa o wiyi : “so mi jibinii ɓiɗɗo gorko maa min neh ɗum e nehdi ngam wonde liggantooɗo Alla”. Ko ɗum tagi o heɓii wiyde e nder haala Alla toowɗo oo tuma nde o wiyi jom suudu Umraan, “joom-am, miin mi woodanii ma ko woni e nder reedam koo e binndol yo a nanan am ko aan woni nanoowo, ganndo” simoore Aali Imraan, kaawise : 35 Caggal ɗuum, kanko Hannatu yummum Mariyam, o haalani takkere makko nde baaba mum Mariyam (JKM), oon wiyi mo : “a juumii e ko takkuɗaa koo, ngam ina waawi wonde ɓiɗɗo debbo waɗta liggonaade worɓe jamaa kaa.” E konngol Alla toowɗo oo, ndeen o jibinii o wiyi : joom-am, miin dee mi jibinii ɓiɗɗo debbo, Alla kay ɓuri anndude ko njibin-ɗaa. Debbo noon wonaa no ɓiɗɗo gorko nih, wayi ko no tan, mi innirii mo Mariyam” simoore Aali Imraan , kaawise : 46. Fodoore nde noon ina tiiɗnoo e ɓernde makko no feewi kanko Hannatu, caggal ɗuum, o yondikinii e ko Alla hokki mo koo, o inniri ɓiyiiko Mariyam caggal ɗumɗoon, ɓooyaani tan Umraan baaba mum Mariyam sankii, oon tuma Mariyam ina famɗi, omo woni e muuynam, caggal ɗuum Hannatu heddiima duuɓi ɗi keewaani kañum ne sankii.
Hol nehɗo Mariyam ?
Nehi Mariyam ko Jakariyaa jom galle mawnum walla miñum Hannatu, bandum debbo Yahyaa. E no Alla wiyiri “ko Jakariyaa nehi mo. Kala nde Jakariyaa ari e makko tawata ko omo woni nder mihraab jamaa, o tawa kadi won ko o jogii e ko Alla addani mo e nguura, o wiya, “ɗum kam ko woni aan Mariyam”, Mariyam jaaboo wiya “ɗum dee ko dokke Alla, Alla noon hokkata ko mo yiɗani ko aldaa e limoore” simoore Aali Imraan, kaawise : 37
Hono wahab bun Man mbahi wiyi “ina wayi no Mariyam ina ɗesi luunndaade ngonka sukaaɓe maɓɓe ndeen. Ngam ndeen e yonta maɓɓe, ɓiɗɗo debbo ko maa mawna nde fuɗɗoo toppitaade dewe Alla. Kono Mariyam jibina tan ari ina wonndi e diina timmuɗo ko aldaa e welsindaare, ngam ko ɓuri heewde e ñalɗi yontere, yimɓe njiyata ko omo ɗuufnii e nder jamaa, hay Jakariyaa e hoore mum e ɗum haawi ɗum.
Timmugol Mariyam debbo kellifaaɗo
Nde yahi haa Mariyam yettii kellifuya to bannge duuɓi, o yiyi ƴiƴam ruŋayru, nde yahi haa o laaɓi o ummii omo yiɗi ɓuuɓtaade, o yalti galle maɓɓe o fayi to sewnde ndiyam nde woɗɗaani ɗoon, o yettii tan, haa Jibiriil (JKM) ari e makko e mbaadi sagata gorko gooto e leñol Israayiilnaaɓe ina wiyee Takiyaa, oon ko ɓiɗɗo gorko lolluɗo e nder leñol Israayiilnaaɓe to bannge caayseyaagal e bonannde e geɗe cagaagu, e nder Ɓuraana tedduɗo oo. Ko nih wiyi “min neldii feewde e makko fittaandu amen ngam tinndinde mo e beltingol peewal 17, o wiyi mbiɗo moolii jom yurmeende e maaɗa nde laatotoɗa Takiyyaa 18, o wiyi miin ko mi nelaaɗo joome ngam hokkude ma ɓinngel ƴoƴngel 19, o wiyi hol no laatorontoo mi ɓinngel tawa hay neɗɗo memaani mi, kadi mi wonaa caga” simoore Mariyam, kaawise : 17, 18, 19, 20. Alla toowɗo o wiyi “ɗumɗoon, ɗo amen ɗoo ina newii ngam wonande yimɓe kaawisaaji e yurmeende ummoraade e amen laatiima ko ɗum yamiroore ñaawaande” simoore Mariyam, kaawise : 21. Caggal ɗuum, Mariyam joñtoyii e nokku kidiiɗo, waɗi noon ko o ƴettii reedu alaa e sago o joñoo, ko ɗum tagi Alla wiyde “min caawi e makko ɓiɗɗo, min njoñi mo e nokku kidiiɗo” 22 haa pewfewe ngari e makko feewde e fooɓre tamaroowi. Kanko Mariyam o wiyi haaniino mi maayii ko adii ɗumɗoo, haa mi laatoo birniiɗo jeejjitaaɗo23 , haa woodi ko noddi mo e les makko wiyi mo, hoto suno ko goonga won ko Alla waɗi les maa, ko ɗum ɓamtaare24, e ɗumɗoo peewɗum e maa ko fooɓre tamaroowi njanoowi e maa ina hecciɗi25.
No reedu nduu ardi
Nde Alla nuli Jibriil feewde e Mariyam ndee, o yettii kanko Jibril o foocci junngo makko, o nanngi ceɓal kamise Mariyam o wutti heen ndee, ngoon ɗoon wuttaango yettii kamise Mariyam, ɗum fayi e nder ɓernde Mariyam, caggal ɗuum, ɗum tellii fayi nder reedu Mariyam. Ko nih woni Mariyam saawi ɓiyum Iisaa (JKM) oo, e no Alla wiyiri e nder Ɓuraana tedduɗo oo, “ɗuum e ko min moƴƴini e njogoram makko min ngutti heen fittaandu amen, min mbaɗani mo kanko e ɓiyiiko kaawisaaji winndere” simoore Annabaaɓe, kaawise : 91
Annduɓe mbiyi : Alla toowɗo o tagii Aadama alaa yumma alaa baaba, o tagii Hawaa alaa yumma, o tagii denndaangal tagooje ina njogii yumma ina njogii baaba, caggal ɗuum, o yiɗi timminde haa wonaa Iisaa (JKM) haa ɗum timmi nay ngam ina jogii yumma kono alaa baaba.” Alla toowɗo o wiyi “yeru Iisaa to Alla ɗoo ko hono Aadama o tagi ɗum ummoraade e leydi, o wiyi ɗum yoo laato tan laati” simoore Aali Imraan, kaawise : 59
Wahab bun Man-mbahi wiyi : “caawegol Iisaa e nder reedu ko waktu gooto fawaade e no Ɓuraana tedduɗo oo wiyiri ɗum “o ƴettii mo, o joñii mo e nokku deeƴɗo haa arii e makko ŋatiwere feewde e fooɓre tamaroowi, o wiyi haanino mi maayii ko adii e ɗum ko laatii mi e mum haa mi wona jejjitaaɗo” simooreMariyam, kaawise : 22 ,23. Kono Ibnu Abbaas wiyi : “dummuna reedu Mariyam ngam ɓiyum IIsaa ko hono winndiyanke Sadi wiyi “lebbi jeetati, etee ina anndaa ɓiɗɗo mo lebbi jeetati wuurataa, kadi ko ɗum huunde hawraande.” Hono ganndo biyateeɗo Mujaahid wiyi “Mariyam saawii ɓiyum Iisaa (JKM) ko lebbi jeenay timmuɗi hono no rewɓe winndere fof ndee nih. Ina laatii Mariyam jibini Iisaa (JKM), ko nokku ina wiyee Baytillaham sara Bayti El makdis etee o jibini mo ko ñalnde altine ina hawri e nogaas e jeenay lewru Kayhak, ɗum ko innde lewru e lebbi koɓte en ganndaaɗi. Wonande Annasaar en, ina nganndi jamma mo o jibinaa kanko Iisaa, ina teskitaa ñalnde heen e keewgol jaangol.
Hono Wahab bun Man-mbahi wiyi : fooɓre lekki tamaroowi Mariyam yamiraa yo yah to mum kii, ko lekki njoorki ki jibintaa etee ki dañii duuɓi capanɗe jeeɗiɗi e ki darii ɗoon, ndeen tan Mariyam arii haa ɗoon o jibini ɗoon Iisaa, ko jamma wonnoo yimɓe pini subaka tan, haa njiyi tamaroowi kii ina wilti, ina hecciɗi, haa ɓooyi kadi ki waɗti jibinde tamrooje ñaameteeɗe, ɗumɗoon noon ko kaawise e teddungal Mariyam (JKM). Hono Sadi wiyi : nde Mariyam addi Iisaa e koreeji mum ndee, ɓe mbiyi mo e haala Alla tedduka kaa “eehey maa, minen de a addii e amen huunde dogateende, aan banndum debbo Haaruuna, etee laataaki baaba ina waɗa geɗe bonɗe” simoore Mariyam, aawise :27, 28
Winndiyanke Sadii wiyi “wiyeede Mariyam ko bandum debbo Haaruuna firtaani Mariyam (JKM), ko kañum e Haaruuna njiydi yumma e baaba, ɓe mbiyiri noon ko to bannge dewe Alla, ngam e ɗiin yontaaji yiyaa o nanndi dewgol Alla tan ko Annabi Haaruuna (JKM). Caggal ɗuum, ndeen Mariyam (JKM) nannoo haala koreeji mum ɗii o joofanii ɓe Iisaa ina woni tiggu gonɗo e nder tekke, yo ɓe kaaldu e mum.”
Ko nih Alla wiyiri ɗum e Ɓuraana “ɓe mbiyi hol no min kaaldirta e boobo gonɗo e nder tekke” simoore Mariyam, kaawise : 29. Alla toowɗo o haalni Annabi Iisaa ina woni e nder tekke mum, Iisaa wiyi “miin ko mi maccuɗo Alla dokkaaɗo deftere, o waɗi mi ko nelaaɗo, o waɗi e am barke kala ɗo ngon-mi, o wasiyii mi yo mi juul, yo mi tottu asakal ɗoon ɗo mbaɗa wuuri e ɗiggande jinnaaɗo am, o waɗaani mi canndolinɗo” simoore Mariyam, kaawise : 30, 32. ƴeewee no ɗum wayi haawnaade ! Konngol gadanol ko wiyde miin ko mi maccuɗo Alla toowɗo oo, ɗum noon ko Alla lonngini mo yo o haal ko o haali koo, ngam ina anndi ko ɓe jogorɓe wiyde ko o ɓiyi Alla haa ndeen fenaande laatonoo ɓe.
Hono Ibnu Abbaas (JKM) wiyi : “Iisaa (JKM) haali tan ko geɗe nay : ɗeen ngoni ɗeeɗoo : o teeŋtinii ceedtogol ceekegol wutayel Annabi yuusuf, jom gaabi e jeyli en, «ceedtogol joroyji Arraahib, ngam ko oon adii seedtanaade nelaaɗo Alla Mohammed (JKM), ko neɗɗo mawɗo jogori wonde, ndeen tawa nelaaɗo Alla Mohammed ina ɗannodinoo e baaba mum Abaa Ɗaalib to leydi Saam, ko seedtonaade yummakko Mariyam laaɓal mum to bannge kulol Alla ceniiɗo toowɗo oo, e kanko Iisaa, ko o Annabi laaɓɗo cer, ɗumɗoo fof ko nde o woni e tekke ndee o haali ɗum.
Wiyaama waɗii dumunna gooto, goomu yimɓe tato walla nayo Annasaar en meeɗii naamndaade Aliw ɓiyi Abaa Daalib (JKM), ɓe mbiyi mo “minen dee, Annabi amen haalii gila ina woni e nder tekke, onon ne mbele Annabi mon won ko meeɗi haalde gila nde woni e tekke nde ?” Aliw (JKM) jaabii ɓe naamndal ngal o wiyi ɓe “Iisaa nde ari ndee ina sokli haalde ngam laɓɓinde yummum, waɗi noon ko baaba mum yiyaaka, Nelaaɗo Alla Mohammed mo jam e kisal ngoni e mum, nde jibinaa ndee alaa ko ŋakkiraa so wonaa baaba mum maayii gila suwaa jibineede, kono jinnaaɗo mum gorko ina anndaa, ndeke oon kañum soklaani haalde.
Hono Wahab bun Man-mbahi wiyi : nde IIsaa mo jam e kisal ngoni e mum, mawni haa fuɗɗii hellifeede, alaa ko woni e hakkille mum so wonaa ɗanle e nder leyɗeele koɗdiiɗe leydi maɓɓe ndii, ngam waajaade yimɓe yo ndew Alla toowɗo oo, o alaa galle mo o jeyani hoore makko, o alaa debbo etee o yahata ko e taamaaki, firti, ko o alaa ko waɗɗetee. So ɗum ɓennii laaatiima ɓoorneteeri makko ko wutayel leppi leeɓi ko ɗum o fawi e dow ɓalndu makko, o wuuri ko e motto yumma makko ngam yumma oo ko mottatnooɗo leeɓi.
Alla toowɗo oo lonngini Iisaa (JKM) o wiyi ɗum : “eehey ma Iisaa, so tawii a resaani, ma mi resne hawaariyankooɓe ujunere to wattannde maa, etee maa tawtore dewgal maa ngal fotde ujunere haadi, aan ko a jaafiiɗo debbo e Aduna ngam añde lor.
Hono biyeteeɗo El waakidu wiyi nde Iisaa ɗannii gadanol ndee, o ɗannodii ko e yummakko, ɓe njahi to nokku ina wiyee Rubwata e nder leydi Saam, nde ɓe njettii ɓe njippoyii ko wuro ina wiyee Naasiriya, ngoon wuro noon Annasaar en ina paarnortonoo ɗum no feewi, ko ɗum tagi Alla toowɗo oo wiyi “min njippinii ɓe to Rubuwati joom en piɓle e cewle” simoore gooŋɗinɓe, kaawise :50. E nder defte celluɗe lislaam ɗee, ina anndaa ɓe mbiyi Rubuwati woni ko e nder Damas wuro ngoo etee ko nokku ganndaaɗo haa jooni, les ngoonɗoon wuro ina waɗi caaɗngol keewngol leɗɗe kecce.
Hono Waakid wiyi “nde yahi haa laamɗo Yahuuda en biyeteeɗo Hordewse yiɗi warde Annabi Iisaa (JKM) e nder mbunndi mbunndi kaawisaaji mum, ina hawri kadi ko ɓuri heewde e yimɓe leydi ngoongɗini kanko Annabi Iisaa (JKM). Yummakka Mariyam ƴetti mo ɗoon ummoraade e Baytil Makdis e ɓe ngonndi e gorko gooto ina wiyee Yuusuf Najjaari, oon noon ko gooto e yimɓe Israyiilnaaɓe eɓe tiindii to leydi Misra eɓe njaha haa ɓe mbirtii wuro ina wiye Ayni Samsi, ɗum firti e Pulaar, ko yitere naange e ngo woni e sara laawol, ɓe tawi ɗoon woyndu ɓe njooɗii ɗoon e ɓe pooftoo, hawri comci Annabi Iisaa tunwiyi, eɓe nder bannge ɓunndu nduu, ɓe itti ndiyam, Mariyam (JKM) ƴettii e ndiyam ɗam, wuppi comci Iisaa. Ɓunndu nduu ko ɓunndu famɗunoondu ndiyam haa ɓe njiyi ndiyam ina fuccitoo baŋ yoo baŋ, e saraaji nduunɗoon ɓunndu, caggal ɗuum, ɗoon waɗti fuɗde. Ngam lekki ngooti ina wiyee Balsim, kiin lekki ina safriree uube, kiin lekki kadi alaano e nder Misra so wonaa ɗoon. Ko ɗum tagi Annasaaren ina teddini kiin lekki .
El Waaqidu wiyi “gila Iisaa jibinaa haa mawni enɗi Mariyam ina mbaɗi kosam”, ɗum ne kadi ko kaawisaaji mawɗi sanne. O wiyi : ko nde IIsaa e yummum naati leydi Misra, ko ndeen kosam enɗi Mariyam (JKM) dartii. Kanko Waaqid o wiyi “ndeen Iisaa yiilii e nder Misra no fotirnoo, o ari haa o yettii nokku ina wiyee Asmoon, o tawi ɗoon puccu mahraangu kire ina darnaa, nguun puccu kadi ina waɗi kaawisaaji ngam kala tumaraŋke naatɗo nokku ngoo, puccu nguu hijat haa mo woni kala nana daande maggu, yimɓe ngannda won tumaranke naati nokku oo. Nde Iisaa (JKM) naati nokku oo tan, puccu nguu yani, ngu heli ñalnde heen.
Ine jokki
Jibril Muusaa Joob


c: text/html

text:
20
Fii Immitagol Iisaa Almasiihu on
1 E alat, ɗun ko ɲallal aranal e nder yontere nden, Mariyama jeyaaɗo Magaduuna dawi bimbi law ka yenaande, tawi hentaaki taho. O tawi hayre nden ittaama ka yenaande. 2 Onsay o dogi, o tawoyi Sim'uunu Petruusu e oya taalibaajo mo Iisaa yiɗunoo, o wi'i ɓe: «Ɓe ittii Koohoojo on ka yenaande, men andaa ko honto ɓe waɗi mo!»
3 Onsay Petruusu e oya taalibaajo yalti, yaari ka yenaande. 4 Ɓe ɗiɗoo non ɓe dogi, kono oya taalibaajo dogi ɓuri Petruusu, o adii hewtude ka yenaande. 5 O ugginii, o yi'i kasannge on ka waalii, kono o naataali. 6 Sim'uunu Petruusu iwtirnooɗo ɓaawo makko on kaɲun kadi hewti, o naati ka nder yenaande, o haynii kasannge on no waalii ɗon 7 e lefol waɗanoongol ka hoore Iisaa ngol, tawi ngol wondaa e kasannge on, kono tawi hingol taggaa, hingol feere. 8 Onsay oya taalibaajo, adinooɗo hewtude ka yenaande kaɲun kadi naati, o yi'i, o hoolii. 9 Tawi hari ɓe faamaali taho ko bindi ɗin wi'i kon wonde himo haani immitaade e hakkunde mayɓe ɓen. 10 Onsay kamɓe taalibaaɓe ɓen ɓe yiltitii ka maɓɓe.
Fii no Iisaa Feeɲirani Mariyama Magaduuna
11 Tawi Mariyama Magaduuna no darii ka ɓaawo yenaande no wulla. E nder ko o wullata kon, himo ugginii, himo ndaara nder yenaande nden. 12 O yi'i malaa'ikaaɓe ɗiɗo ɓorniiɓe daneeji no jooɗii ka furee Iisaa on waalinoo ɗon, goɗɗo on telen ka hoore, oya on telen ka koyɗe.
13 Ɓen wi'i mo: «Debbo ko honɗun wullataa?»
Kanko debbo on o jaabii ɓe, o wi'i: «Ko fii ɓe ittii ɗoo Koohoojo an on, mi andaa ka o waɗiraa.» 14 E nder ko o wi'ata ɗun kon, o yeƴƴitii, o yi'i Iisaa no darii, kono tawi o andaa wonde ko Iisaa non.
15 Onsay Iisaa wi'i mo: «Debbo ko honɗun wullataa e ko hombo ɗaɓɓitataa?»
Nde tawnoo himo sikka ko golloowo ka tutateeri, o wi'i mo: «Koohoojo si tawii ko an naɓi mo, haray yeeto lan ko honto waɗuɗaa mo, mi yahana mo.»
16 Iisaa wi'i mo kadi fahin: «Mariyama!»
Debbo on fewti mo, wi'i e haala Yahuudiyanke: «Rabbunii!» (Ko woni ɗun ko «Karamoko'en».)
17 Kono Iisaa wi'i mo: «Wota a jogito lan, ko fii mi ƴentaali taho ka Ben an. Kono yahu ka musiɓɓe an ɓen, wi'aa ɓe wonde miɗo ƴentude ka Ben an e ka Ben mon, ka Alla an e ka Alla mon.» 18 Onsay kanko Mariyama Magaduuna o yahi, o wi'i taalibaaɓe ɓen wonde o yi'ii Koohoojo on, awa kadi kanko Iisaa o yewtii mo ɗun.
Fii no Iisaa Feeɲirani Sahaabaaɓe ɓen
19 E alat kiikiiɗe, ɗun ko ɲalaande aranere e nder yontere nden, tawi taalibaaɓe ɓen sokii baafe ɗen ka ɓe woni ɗon sabu kulol ngol ɓe huli Yahuudiyankeeɓe ɓen ngol. Onsay Iisaa ari darii hakkunde maɓɓe, o wi'i ɓe: «Yo jam wonu e mon!» 20 Ɓay wonii o wi'ii ɗun, onsay o holli ɓe juuɗe makko ɗen e beccal makko ngal. Taalibaaɓe ɓen weltii fii ko ɓe yi'i Koohoojo on kon.
21 Iisaa wi'i ɓe kadi fahin: «Yo jam wonu e mon! Min kadi mi nulirii on wano Baabaajo on nulirimmi non!» 22 Ɓawto ɗin konguɗi, o wutti e hoore maɓɓe, o wi'i ɓe: «Jaɓee *Ruuhu Seniiɗo on. 23 Ɓe yaafaniɗon junuubaaji mun woo, ɗi yaafante ɓe. Ɓe on yaafanaaki junuubaaji mun woo, haray ɗi yaafaaka.»
Fii Sikkitannde Tooma nden
24 Tawi Tooma jammaaɗo Siwtaaɗo tawdaaɗo e sappoo e ɗiɗooɓe ɓen wondaa e maɓɓe fewndo ko Iisaa ari. 25 Onsay taalibaaɓe heddiiɓe ɓen wi'i mo: «Men yi'ii Koohoojo on!»
Kono o wi'i ɓe: «Si mi yi'aali batte peŋe ɗen ka juuɗe makko, mi fawa hondu an ndun e batte ɗen peŋe, mi fawa kadi jungo an ngon ka beccal makko, haray mi hoolotaako few.»
26 Ɓay yontii, tawi taalibaaɓe Iisaa ɓen no ka suudu kadi, tawi hiɓe wondi e Tooma. Onsay Iisaa ari darii hakkunde maɓɓe, tawi baafe ɗen no sokii, o wi'i ɓe: «Yo jam wonu e mon!» 27 E hoore ɗun o wi'i Tooma: «Ɓannu ɗoo hondu maa ndun, ndaaraa juuɗe an ɗen, ɓannaa kadi jungo maa ngon, meemaa beccal an ngal. Wota a wonu mo hoolotaako, kono gomɗin!»
28 Onsay Tooma jaabii mo, wi'i: «Joomi an e Alla an!»
29 Iisaa wi'i mo kadi: «Ko ɓay a yi'ii lan si hooliɗaa. Kono maloore wonanii ɓen hooliiɓe ɓe yi'aali!»
30 Iisaa waɗii kadi maandeeji hawniiɗi goo ɗuuɗuɗi e tawnde taalibaaɓe makko ɓen, ɗi windaaki e ndee deftere. 31 Kono ɗunɗoo ko windanaa ko fii no gomɗiniron wonde ko Iisaa woni *Almasiihu on e *Ɓiɗɗo Alla on, e fii no heɓiron ngurndan e nder gomɗingol innde makko nden.

robotstxt: allowed

filter: keep


text:
Yimre: pulal pulaar.
Ko halki pulaar ?
Kaalɗo o wiy, holko halki pulaar, sa nanii halki ko warde pulaar.
Sa wiy pulaar a wiy pulal a wiy fulfulde.
–
Halki pulaar ko ɓiy pullo, biyɗo haalaataa pulaar.
Nanataa pulaar, yejjiti pine adaaji pulaar. Owelsindi ganni e gannde, pulaar.
Ko oo heli koyɗe forňi daande pulaar. So ɓiy pullo NEFII TIBA hoɗata ko e baar. Hee ɓiy pullo, feertu gite ma ndaar gilaa MISRA haa MADAGASKAAR, alaaɗo, alaa haalooɓe pulaar. Gilaa ATAAR haa nataa DAKAAR, ɓiy pullo ko aan wonnoo gelluwaar. So heege noo ma artu haar. Halki pulaar, halki pulaar ko ɓiy pullo biyɗo weltortaako kolli koɗonooji pulaar. Halki pulaar ko ɓiy pullo biyɗo roƳortaako bawɗi e bubaaji pulaar. Halki pulaar ko ɓiy pullo biyɗo ina yiɗi fin’de kono wonaa e mangooji pulaar.
–
Halki pulaar ko ɓiy pullo biyɗo ina yiɗi jaayndeeji kono, softanaani jaaynde pulaar. Halki pulaar ko ɓeen lewantooɓe naLankooɓe jananɓe, ngoppi pulaar. Haalti pulaar en ngaɗdii bone e pulaar. Haalti pulaar en ne njeyaa ko e kene hene pulaar. Ɓeen ko jannguɓe njenngini leňol pulaar. Ɓe njannginaani ɓe njiŋnganaani, leňol pulaar. Ƴeɗtuɓe sirluuji men caaktoNOYI ɓeen aňɓe pulaar. Ɓen wiyeteeɓe hannde, wiyeteeɓe hannde ko yoytaaɓe hannde ko leňol pulaar, ina saɗi e maɓɓe baawɗo WINNDUDE pulaar . Hayni e nder galleeji maɓɓe ɓe kaalataa PULAAR, hay ɓiɓɓe ma haalkine e nesuuji pulaar. Sabu maɓɓe yawaade halde pulaar e kaloowo pulaar. Ko ɗuum aɗdani hay so neɗɗo haaldi e maɓɓe pulaar ɓe njabotaako ɗum e pulaar. Halki pulaar ko resaaɓe min, njibini mamin ngardina pulaar e dukooji e hareejiɗi sabu garda gol pulaar, ɓeydantaa so wonaa ayiiba ɗemngal pulaar MALLIɗi e gaar-niɗi ngaɗdataa so wonaa tesko pulaar. Leggeyaaji bonɗi telɓinii yoga e ndenndiyankooɓe e yinnooɓe ɓamta pulaar. Hee ɓiy pullo hono am kaloowo pulaar, hade ka jiɗɗo KOMI jiɗɗo ndennden ɓamten pulaar.Kuɓi ner ngesa men oon mo yiɗaa pulaar, hade mum dawde Lelna basaale basaale, ngonnooɗe yakaare pulaar.
–
Pullo ar ko enen njey pulaar, sa aranaani pulaar alaa mo aranta pulaar. Pine e pijirlooji men, CIFTI E TINNDI E DAARI pinndinoji men e payka e pulareeji men.
–
Janngude ɗemlal men ko sodorde ƁAMTAARE men. Mi yiɗiima aan JIƊƊO pulaar, mi aňiima aan GAŇƳO PULAAR. KALA-MO WIY INA HALKA PULAAR HALKOO HAA MAAYA PAK, TAWO HALKAANI PULAAR.
–
ON NJAARAAMA, ON NJAARAAMA, ONON NGENNDIYANKOOƁE DARANIIƁE PULAAR.
–
YIMRE: ALSAN BAH, LOLLIRƊO PULLO BAH.
KUƊOL SUWAYBU ALFAA.
DUƊAL FUL-FULDE.
HANNDE KO 17 LEWRU KORSE 2020.


text:
Jerusaalem (Al Quds) ko wuro fuɗnaange ɓadiiɗo teeŋtungo, himmungo wonande dewe tati ɗeeɗoo fof : diine yahuud, diine kerecee, diine Lislaam. Wuro ngoo ina tiiɗi e ɓerɗe palestinnaaɓe (e juulɓe fof) kam e ɓerɗe israayiilnaaɓe kadi. Dowla Israayiil waɗi laamorgo mum ko leegal hirnaange wuro ngoo gila 1949. Ɓe kiisii ko «Jerusaalem gootiɗinaaɗo » (wuro ngoo fof) woni laamorgo Israayiil nde ɓe keɓti ngo kanngo fof e hitaande 1967. Ko ndeen leyɗe winndere ndee fof ittii ɗoon ammbasadeeruuji mum ngam salaade ɗuum. E miijo winndere ndee, bannge fuɗnaange Jerusaalem ko Palestiin jeyi ɗum. Ko ɗoon Palestiin waɗi laamorgo mum e hitaande 1988, hay so tawii noon Israayiil ina jooɗii heen tawo. E miijo winndere ndee, ɓe poti ko haaldude ngam hawrude e feere.
Wertallo wuro ngoo ina tolnoo e 200km2. Fotde 865 700 fittaandu ina nguuri e maggo. Ko ngo jillungo no feewi, leƴƴi keewɗi, ceertuɗi ina nguurdi heen, diineeji keewɗi ina ngondi ɗoon. Bannge wuro ngoo, ɓooyɗo oo, ko tata taarii ɗum. Oon bannge ɓooyɗo ina waɗi leeɗe keewɗe : leegal kerecee en, leegal juulɓe, e leegal ɗo armeniyee en ɓuri heewde, e goɗngal ɗo yahuud en ɓuri heewde.


text:
E maayirɗe hitaande 2011 wonnoo ngoƴa fulɓe aynooɓe ko toɓaani ilaani, durngo jawdi alaa, nguura yimɓe weeɓaani ; ɗo dogee waɗii, ɗo fayaa ina woɗɗi, sibu ko maa keeri leyɗe taccee, hono Mali maa Senegaal. E maayirɗe hitaande 2012, ko ngoƴa ñawbuuli jawdi, na’i e ndammiri soklini fulɓe e hoɗdiiɓe mum en fof.
Tuggude nde ndunngu toɓi faade ciltirɗi mum, jawdi eggunoondi, njahnoondi haa Mali, keewndi heen ina artidi e rafi haa teeŋti noon ɗoo e Magaama haa komin Faraa Liitaama, haa arti noon ɗoo e Jeybaaba Wuro Dooro.
Musiɗɗo Seyni Demmba Jah, cakkitiiɗo artude e eggunooɓe fof, na’i mum ina ngartidi e rafi bonɗo, bonnoowo, bonnuɗo ɗoo. Rafi oo ko nii siforii : nagge seɗoto tan haa nge gasa ; ɓalndu mum tedda, kine ɗee ina njora, coɓe ɗee leppa, nge borgita jaañe tiiɗɗe, nge hortoo ummaade, nge leloo balɗe ɗiɗi haa tati, nge maaya. So nge hirsaama, batte rafi njiyetaake e kaake reedu magge. Nde o arti, o addi doktoor pinngani mo na’i ɗii ñalnde 11/11/12 ; nde ɗi pinngaa, rafi oo ɓeydii huuñɗude. Nde balɗe pawtii heen, o yahi o haalani Haakem Magaama, oon neli doktoreeɓe woɗnde yo ngar ƴetta ƴiiƴam na’i ɗii, ɓe ƴeewa so ɗi ñawɗi. Nde ɓeen mbaɗi ɗuum, ngarti e makko, mbiyi mo na’i ɗii ina mbaɗi kolce alaa e sago ɗe mbaree. Sabu ko ɗe ñawɗe ñawu jofe. Seyni Jah wiyi ɓe waawaa warde ɗi, sibu ko ɗi dewniiɗi gooleeje kecce.
Ñalnde 24/12/12, haakem Magaama e birgaal sanndarmori e doktoor e sanndarmeeɓe 3 e meer (woni yimɓe 7) ngari, mbiyi maa na’i ɗii mbaree alaa e sago. Ɓe naati na’i ɗii, ɓe pelli heen kolce tati ɓesɗe, ɓe njuppi e majji petroŋ, ɓe nduppi ɗe hedde waktu 12ɓo ñalawma. Joom na’i oo woni e woyde, rewɓe mum e sukaaɓe mum coowi bojji, sanndarmeeɓe pokkiti njahi.
Ngoon wulaango yaaji. Ko ɗuum jibini garaangal kalifu ndema e ngaynaaka. Ñalnde 1/01/13, waktu 5ɓo kikiiɗe ɓe njettii, wondude e sete mawɗo hono guwerneer Kayhayɗi e Haakem Magaama e birgaal mum e meer Beyi Lugge e meer Faraaliitaama. Ɓe njaɓɓaa, ɓe mbismaa, tawi gure komin ɗee fof ndentii, fulɓe e safalɓe, mbaɗi haalannde nanondiraande e dow toɓɓe 4. Caggal bismaade e jaarde laamɗo leydi oo sabu balle mum nguura, yimɓe e jawdi fof e ndee hitaande sooño hitaande yawtunde ndee. Toɓɓe nay ɗee ko nii ciforii :
1. Fellude jawdi ñawndi e yeeso joom mum en yo harte. So jawdi sellaani, yo safre, so i na waree yo hirse, tawa wonaa piyanɗe tuccet tuccet, no kulle nii !
2. Amin njiɗi so ruumo feso (kampaañ) ina waɗee, yo ndammiri waɗte heen;
3. Amin njiɗi walleede e kalluuji kullorɗi cumuuji :
4. Amin njiɗi asaneede beeli jaggooji ndiyam tuma nde toɓo dartii, ɗo jawdi yari.
Caggal nde ɗeeɗoo toɓɓe njettinaa, kalifu oo jaabii wiyi : « hono Barahiim … ko yowitii e rafi jawdi ina daranaa sabu ɓe neldii seteeji safrooɓe nder leydi ndii fof, kadi maa ɗuum jokku haa rafiiji ɗii egga, ko waɗaa e warngo na’i ɗii ko haa moƴƴa, wonaa goɗɗum, kadi, e ndiin mbaadi, wontaa waɗtu ». Ɗaɓɓaaɗe goɗɗe ɗee o wiyi o nanii, maa o waɗtu heen hakkille so Alla jaɓii.
Ñalnde talaata 1 saawiyee 2013
Coftuɗo Bah to Jeybaaba wur Dooro


text:
Sammba Caam, hooreejo FLAM e Kaaw Tuure, jooɓnaaɗo konngol FLAM naattii leydi mum en ñalnde talaata 24 settaambar 2013. Yimɓe heewɓe ngarii jaɓɓaade ɓe ɗo kanndaa Nuwaasoot ɗoo : ina heen hooreeɓe pelle politik ko wayi Mammadu Alasan Bah hooreejo PLEJ e Alasan Hammadi Bah, hooreejo Timtimol, ina heen terɗe parti maɓɓe Flam, ina heen koreeji maɓɓe e yiɗɓe maɓɓe.
Ko huunde yurminiinde nde tawnoo ko hikka waɗi duuɓi 23 ko ɓe njalti leydi ndii.
Ko ɗum addani Sammba Caam wiyde wonde « ina weltii no feewi e nder ɓernde mum nde yiyi ɓeeɗoo yimɓe arɓe jaɓɓaade ɗum en ɓee fof ». « Ɗuum ina hollita wonde duuɓi 23 ɗi ɓe mbaɗi e daayo ɗii nafii ».


text:
Kooli ko suukara weli ! Ko suukara moƴƴi. Ko haaletee e suukara koo ina heewi. Hol ko foti teskeede heen ? Ko adii fof, yimɓe ina cikka wonde suukara ina weeɓi heɓtinde sibu ko peñ, walla bek, walla ko conndi, walla tawetee ko e tanngal e sokkolaa e sirooji ekn…
Kono, annduɓe ɓee mbiyi « ko ɓuri heewde e ñaamdu men ina waɗi suukara », so yimɓe mbaawaa woppude ɗum ne, ina mbaawi hakindaade heen.
Waɗi ɓe wiyde noon, ko heewɓe cikkata ko suukara alaa tanaa. Tawi noon, suukara ina ɓeyda ɓalndu, woni ina ɓeyda ñawbuuli ɓernde, ina waawi ɓeydude farweende ɓalndu e mborosaaji, yanti heen, ina anndaa wonde geeƴi nguɗu nguuri ko suukara. Ɗee geɗe fof ina poti addande en miijaade. Ko ɓuri moƴƴude, ko wasiyaa, ko ustude suukara, hakinaade heen. Ɓurtinde suukara moƴƴaani. So neɗɗo waawaa ittude suukara taweteeɗo e denndaangal ñameele men oo kam, ina waawi woppude tanngal e sinngoom, usta ɗum e kafe mum, e ataaye mum ekn… So wonaa ko ɓeydani ɗum, alaa ko ustanta ɗum.
Fooyre


text:
Kabaaru cakkitiiɗo : Jaaynde Faraysenaare wootere wiyeteende “Le Nouvel Observateur” (Ƴeew ɗoo) ina yaltini, e tonngoode mum 2475 ñalnde 12 abriil 2012, winndannde takkoore Sarkosi e Abdel Asiis wonde caggal dillere Tuwaareg en. Ndeen winndannde ina holliti wonde ko ɓe aanduɓe e ndeen feere, sibu mum yuumtude e ko ɓe njaakorinooka, so garditagol AQMI e njanngu mbaɗngu to rewo Mali nguu. Winndannde ndee ina holliti ngaanumma mawɗo keɓtiiɗo laamu Farayse, sabu gallugol feere sakkunoo wallitde MNLA rewrude e Abdel Asiis.
No geɗe ɗee njahri nii mbettii ɓe no feewi, sibu ɓe ɗamininoo ko maa ɓeen paddano ɓe AQMI, kono ko ko luulndii ɗum kewi, sibu ko AQMI jiimi e ko ina tolnoo e 90% e rewo Mali hannde. Yanti heen, ɓeen ina moofti haa hannde 14 oropnaaɓe ndahnoo, ɓe nganndanaaka hay huunde.
Winndannde ndee hollitii kadi wonde, caggal ko kewi Mali koo, kaayit gooto cuuɗanooɗo, mo kelle tati suurtiima. Oon kaayit ko mo sarwisaaji cunnagol Mali ndokkunoo Aamadu Tumaani Tuure e lewru feebariyee 2012. Tiitoonde kaayit oo ko : « Muritani e ballal mum cuuɗingal feewde e rebel Asawaad en ». Nde Aamadu Tumaani janngi mo, o anndi wonde ko o pewjanaaɗo. Sarwisaaji cunnagol ɗii alaa ko keddi, ɗi njeertinii mo e jokkondire tiiɗɗe hakkunde laamu Abdel Asiis e Tuwaareg en ummaniiɓe ƴettitde wolde. Ina faayaa wonde ndee dillere hesere wiyeteende Dillere Ngenndiire Ndimaagu Asawad (MNLA) ko ko heɓi « ballal kaɓirɗe » ummoraade e Nuwaasoot. Otooji tokoosi ndimndaama njogitaaje. Ɗuum yanti e kaɓirɗe doolnuɗe ummoriiɗe Libi … gila misilaaji e kanooji e morceeji ummoriiɗi e njogitaaje Kaddaafi, yanti e soldateeɓe waawɓe huutoraade ɗeen kaɓirɗe, hono teemedde tuwaareg Malinaaɓe wonnooɓe e konu Kaddaafi dogɓe toon gila e lewru sulyee 2011. Ko ko wiyetee koo tan : “ko tonngu daasi fof maa artir e koyɗe joom mum”.
————————
ATT a jaaraama. Haa abada ɓesngu Maali ina yettu maa. Haa bada afriknaaɓe ina njettu maa. Waɗi noon, ko aan waɗi Mali leydi kormaandi, ndi heewɓe njeeɓatnoo. Duuɓi 20 humpito demokaraasi jamyamo e lomlomtondiral e laamu rewrude e woote, weeɓaani e nder hirnaange Afrik, haa arti noon e leyɗe gonnooɗe e njiimaandi Farayse. Yo Alla yoɓe moƴƴere maa.
Hannde Aduna fof faamii ko haɗno maa jaɓde wonde kuutoragal Farayse e Sarkosi. Baabotonooɓe, ina cappanoo ownooɓe, ko hannde kay ɓe mbeli haɓde ! Ɓayri yimɓe fof ina ƴeewa ɓe, aɓe mberwa to Tummbuktu, to Gaawo, to Kidaal !!! Kono hannde laaɓii, ko kamɓe e rebel ngonndi, walla nii ko kamɓe ngemmbi ɓeen. Ɓe kaaldat-mi ɓee ina nganndi koye mum en, aduna oo fof kay ne ina anndi ɗum en. Kono, « ko woni e lahal kala maa juuɗe njiytu », nana yeeso men.
So artii e ɓee naskaaɓe, Aamadu Hayaa Sanogoo e yahdiiɓe mum, ɓayri ɓe njooɓtorino maa ko ɓuuɓde, e waasde dartaade rebel en, yooɗatnoo ko tawa hannde aɓe ngoni rewo, aɓe kaɓee, wonaa kay fooɗondireede laamu, e lelaade e les ɓuuɓri. Yo Alla yoɓ ɓe bonannde maɓɓe, sibu ko kamɓe tigi mbonni Mali.
Aamadu Tumaani Tuure yo Alla hebbin hono maa en e Afrik.
Muttaar


text:
E tonngoode men 147, en ngardiino e daartol ngol haa ɗo Annabi Nuuhu yalti ɓe, fayi ladde, darii e dow tulde ɗo darinoo adan ɗoo, noddi daande dow “eehey mon leñol am tinee mi arii e mon ummoraade e jom winndere mbiɗo nodda on nde ndewaton mo kanko gooto, mbiɗo haɗi on rewde sanamuuji”.
E tonngoode men 147, en ngardiino e daartol ngol haa ɗo Annabi Nuuhu yalti ɓe, fayi ladde, darii e dow tulde ɗo darinoo adan ɗoo, noddi daande dow “eehey mon leñol am tinee mi arii e mon ummoraade e jom winndere mbiɗo nodda on nde ndewaton mo kanko gooto, mbiɗo haɗi on rewde sanamuuji”.
Ndeen Nuuhu (JKM) feekiima alaa ɗo daande makko heddi, tuggi fuɗnaange ha hirnaange hay sanamuuji gonnooɗi e dow joodorɗe njani e leydi, wonnooɓe e saraaji ngidaa, ko wayi no liggotonooɓe heen ɓee. Hono laamɗo Dirmisil kañum e hoore huli haa faɗɗorii heen. Ndeen o ummiima e faɗɗere, o naamndii o wiyi : onon kam on nanii ngo luukaango ? ɓe mbi’i : ngoo luukaango ko luukaango gorko gooto ina wiyee Nuuhu, oon noon ko o kaangaaɗo, a min njawi hakkille oo no feewi. O wiyi : ngaddanee kam mo. Hono hojom tawi reenooɓe laamɗo njahii to Nuuhu (JKM), ɓe nanngi mo, ɓe ndarni mo e yeeso laamɗo Dirmisil. Ndeen oon naamndii mo : holi aan ? O wiyi : ko Nuuhu mbiyetee-mi, nelaaɗo jom winndere, mi arii e mon mbele oɗon ngoongɗina Alla gooto, ngoppon sanamuuji ɗi ndewaton ɗii.
Laamɗo Dirmisil wiyi : so tawii ngondu-ɗaa ko e kaaɗi, min cafru maa, so tawii ko a baasɗo min ngalɗin maa, so tawii ko ɗum heewde ñamaale kadi, min njoɓan maa ñamaale maa.
Nuuhu (JKM) wiyi : miin, mi wonndaani e kaaɗi, mi wonndaani kadi e baasal, hay ñamaande wootere kadi mi rewaaka, ngon-mi ko mi nelaaɗo ummiiɗo e jom winndere.
Laatiima Nuuhu (JKM) ko nelaaɗo gadano e winndere ndee, ko o jom pellital, Alla neeli mo e ɓesngu khaabil caggal nde njokki rewde sanamuuji, feeñninde sirkuuji ngam renndinde Alla e geɗe goɗɗe. Nuuhu (JKM) noddi ɓe yo ɓe ndew Alla gooto, yo ɓe mbiyi : “deweteeɗo alaa so wonaa Alla”. Nuuhu ko nelaaɗo Alla. Ndeen laamɗo Dirmisil nanii ɗum tan, o tikki o wiyi : sinno wonaano hannde ko ñalngu welnere (fête) ma mi waratno ma bargol muusngol.
Ñalnde Nuuhu jaabii laamɗo Dirmisil ndee : “alaa goongɗinɗo Annabi Nuuhu ñalnde heen so wonaa debbo gooto ina wiyee Umrata ; o resi ɗum, o jibidini e mum ɓiɓɓe tato, worɓe ɓeen ngoni ɓeeɗoo arooɓe : Saama, Haama Yaafes. o jibidinii e oon debbo kadi ɓiɓɓe tato rewɓe ɓeen ngoni ɓeeɗo : Haswata, Saarata e Buhayrata. Caggal ɓeen ɗoon kadi debbo goɗɗo gongɗinii mo, ina wiyee Wal-aba, ɓiy Ajwiil. Oon debbo ɗimmo kadi ɓe ndañdii ɓiɓɓe ɗiɗo worɓe ɓeen ngoni arooɓe ɗoo ɓee : Baayluus e Kinaan, caggal nde ɓeen ɗoon ɓiɓɓe njibinaa, debbo oo ruttitiima e diina mum gadano.
Hol no foti yimɓe goongɗinɓe Nuuhu ? Capanɗe njeeɗiɗo neɗɗo rewɓe e worɓe ngoongɗinii mo, njahdii e makko ngam o wattindi ko yaltude nokku mo o wonnoo oo, o soorii gure leƴƴi maɓɓe omo wiya “eehey mon leñol am ndewee Alla ngoppon sanamuuji mon”. So koreeji ɗii nanii ɗum tan, ɓe njalta e galleeji maɓɓe ɓe ngona e werlaade kaaƴe e paɗe, haa o waɗta mogginaade, woni heen ɗaccata ko ha o leloo ngara ngona e bippude koyɗe makko.
Ɗeeɗo geɗe gaantorɗe fof ɗe o waɗetee, so o seertii heen o ƴettata ko ndiyam o sulmoo yeeso makko, o juula darɗe ɗiɗi, caggal ɗum o ñaagonoo ɓe moƴƴere. Ko feewti e maɓɓe, o heewi wiyde : ko yaa aan Alla, mbiɗo ñaagii nde njaafoto-ɗaa leñol am ngol, waɗi noon ko ɓe mbaɗata koo, ɓe nganndaa. So ɗum ɓennii, hono mo jam e kisam ngoni e mum oo, ina jokki waaju mum ko aldaa e nimsa, ko ina tolnoo e duuɓi teemedde tati.
Maayde laamɗo Dirmisil
Dirmisil maayi ko nde Annabi Nuuhu waajii ɓe duuɓi teemedde tati e nder hitaande wattindiinde ndee, ko heen o maayi. Caggal ɗuum, ɓiyiiko lomtii mo ina wiyee Tuubin, nde o lomtii baaba makko ndee, yimɓe ina ndañii jam ndekete ko kanko ɓuri baabiraɗo oo bewde e bonde golle.
Hol sifaa Annabi Nuuhu e nder laamu Tuubin ? Kanko Tuubin, no o wayi bewde e hulɓinaade nii fof, ellee ko ndeen Annabi Nuuhu (JKM) ngoni e mum oo ɓeydii suusde reedu e waawde waajaade, haɗaani noon, hay e nder laamu Tuubiin, kala nde ɓe nani Nuuhu (JKM) ina waajoo, birtiiɗo mo fof ƴettat peɗeeli mum sukka e noppi mum ngam hoto nande ko o haalata koo, hono no Alla siforii ɗum e Ɓuraana nih. Kaaƴe neni njoowaa tan e nder galleeji ngam haɓde e Nuuhu (MJK), ko noon ɓe ngoniri e makko haa yettii hitaande makko teemedde jeeɗaɓiire, laamɗo Tuubiin saŋkii lomtii ɗum caggal ko ɓiyum ina wiyee Ɗukurdus. Oon ne kañum ina moolonoo baaba mum Alla to bannge bewre e kaaɗi e bonde golle.
Kono tan Annabi Nuuhu (JKM), ina jokki waajuuji mum dartinaani, kañum ne ɓeydi semmbe mum e muñal mum nde tawnoo ko e Alla wonndi kono tan yimɓe ɓee nattaani werlaade mo kaaƴe e fiyde mo cabbi.
Hol ko haɗi Annabi Nuuhu gaañaade e ɗee piile ? Nuuhu ko gorko mo Alla hokki semmbe e dow worɓe, wonaa mo woni kala suusi yettaade mo, rewɓe e worɓe fof. Ko noon foti wonde, ngam neɗɗo so Alla hokkii ɗum wuurde duuɓi teemedde jeeɗiɗi haa ujunere, oon hay mo yiyaani ɗum ina anndi ko celluɗo. Hay aduna mo ngon-ɗen hannde oo, so neɗɗo dañii duuɓi teemedere ina anndaa sakkii ɗum ko cellal alaa ko haali jom duuɓi teemedde joy haa ujunere.
Mette Nuuhu feewde leñol mum
Denndaangal duuɓi ɗi Annabi Nuuhu dañi ɗii, tuggi nde jibinaa haa o nelaa, ɓernde makko meeɗi muusde seeɗa ko e nder laamu Tuubiin nguu. Ko ndeen woni Alla wahiyii mo, walla mbiyen lonngini mo, wiyi mo : haŋkadi yontii mbiɗo anndi semmbe maa e dow worɓe e rewɓe, dow ɗumɗoon, alaa keddiiɗo e dow leydi walla gonɗo e nder reedu yumma mum mo ina nana ko noddataa koo. Ko ndeen o wiyi e no Alla wiyiri e Ɓuraana mum tedduɗo oo : “joom am hoto keddu-ɗaa e dow leydi e ubbooɓe dewe Alla ɗee, (ubbooɓe dewe Alla woni heefereeɓe) waɗi noon ko so tawii a woppii ɓe, alaa ko ɓeydatoo e maɓɓe so wonaa majjinde jiyaaɓe maa, ɓe njibinantaa hay huunde so ooñiiɓe ubbooɓe”. simoore Nuuhu, kaawise : 26—27
Caggal ngooɗoo eewnaango rewrude e kaawisaaji Alla gadiiɗi jangteede ɗii, Alla toowɗo oo udditi damuɗe asamanuuji ɗii ngam hormaade noddaandu makko e oon saanga Alla yeynanii Malekaaji. Ko dow ɗuum Alla lonngini mo yo o feewnu laana, kaawise, Nuuhu (JKM), wiyi : hol ko woni laana ? Alla wiyi : ko ɗum suudu leɗɗe tawa noon dogata ko e dow ndiyam. Alla yamiri mo yo o lor leɗɗe e dow leydi tawa ko lekki ki ɓoli firti ko lekki ki alaa giye, nde o wiyaa yo o lor lekki kii tawa ina haɗaa yaltinde hay waadere, leydi kañum ne ko noon, ngam kañum ne yamiraama hay huunde hoto fuɗ e dow mum e oon saanga, kadi hay rewɓe njibintaa, muumunteewon e kulle ladde fof ina kaɗaa ndeen jibinde, ndiwri e gertooɗe kala ko noon.
Wiy ɓe ko leeɓte njippinanoo e yimɓe e oon yonta ngam heewde ɗum en bakkatuuji fawaade heen kadi nde tawnoo yimɓe balɗe mum en ina njuutatnoo ko tagi jibingol wonaa no wayi jooni nih. Ɓiɗɗo debbo jibinirde duuɓi sappo e goo walla duuɓi sappo e ɗiɗi, ko ɗum tagi nelaaɗo Alla mo jam e kisal ngoni e mum oo wiyi : nguurndam yimɓe leñol mum ko hakkunde capanɗe jeegom haa capanɗe jeeɗiɗi hitaande, so ɓurii ɗoon yo joom mum anndu juutnanaama. Ngam so wayaani noon winndere yaawat ɓittude.
Hol ko addani Annabi Nuuhu yaltude oon nokku ?
Caggal ko jangtaa ɗoo ko ɓenni koo, nde waɗi Annabi Nuuhu yamiraa yo yaltu oon nokku tiindoo to leydi Kuufa, o eggina toon lekki kii no yamiraa yo o lor ki, ɗum waɗani mo caɗeele sanne hol no o addirta kiiɗoo lekki mawki ki alaa giye. E nder oon ɗoon nguumu ngaama, haa Alla lonngini mo gorko gooto ina wiyee Aawaja ɓiy Unuku ina addana mo lekki kii, ko ɗoon o fuɗɗii fof.
Naniraama ganndo gooto ina wiyee Kisaayi o wiyi : hono Unuku ɓiy Aawaja laatiima ko o gooto e ɓiɓɓe Aadama ko jom gite luuru laara, ko o neɗɗo bonɗo ŋari sanne so ɗum ɓennii hono Saharata ko debbo ƴoƴɗo ceeɓɗo no feewi ko kanko jibini Aawaja caggal nde bo jibini ɗum ndee, ko ina tolnoo e duuɓi teemedere o saŋkii. Nde Aawaja ɓiyiiko yahi haa mawni, woni neɗɗal timmungal, timmuɗo tagoore no feewi. Ngam hawraama aduna oo fof, ko kanko ɓuri heewde doole ngam wiyaama njuuteendi makko darnde ko teemedde jeegom diraa e diraaji ndeen, jooni ɗum hawrata ko diraa e feccere neɗɗo ɓurɗo timmude e men hannde.
Njaajeendi makko kadi foti ko no njuuteendi makko ndii nii, ngam wiyaama nde ɗuufaan ari ndee, roŋkii ɓennude daande makko, firti ko waawaani moɗde darnde, saka o yooloo. Caggal ɗumɗoon kadi, won wiyɓe omo waawi jooɗaade dow haayre o foocca juŋngo makko nder maayo, o nannga toon liingu mawngu, kadi so omo yiɗi juɗde liingu nguu, o fooccat juŋngo ngoo dow e yitere naange haa ngu ɓennda, o ñaama ngu. Wiyaama kadi so tawii o sekanii yimɓe wuro, o fiyandirtaa e mum en, o ummoto tan o soofa e wuro ngoo, kamɓe fof ɓe njoolo.
Wutte Aawaja
Aawaja meeɗii finde subaka, o noddi yimɓe wuro maɓɓe o wiyi ɗum en mbiɗo yiɗi kettanon mi wutte bagi bukki (coton ). Yimɓe wuro ngoo njooɗii, njeewtidi no wutte oo feewnirtee, haa ɓe nanondiri eɓe mbaawi hettande mo wutte, kono kettugol ngol mudda mum ko hitaande timmunde nde fuɗɗoo gasde, kanko ne o wiyi : njoɓdi wutte oo hitaande ndee o yoɓa. Wutte hettaama, o ɓoornaama wutte oo, caggal ɓoornungal ngal o yalti wuro ngoo ngam yiiloyaade ko o yoɓiri coggu wutte oo, woni toon ko juuti o dañataa ko o yoɓiri, o artata ngam o suusaa ñamaande etee yimɓe ɓe njiɗii heɓde jawdi mum en, kono cuusaa abbaade mo.
Kono Annabi Nuuhu ina yaakorii ko kanko tan waawi addande ɗum lekki ki anniyii waɗirde laana ka yamiraa yo feewnu kaa.
En ndartinii ɗoo daartol ngol haa ñalnde woɗnde, njokkiten no lekki kii addiraa e no laana kaa feewniraa.
Jibriil Muusaa Joop


text:
Porofesoor Tierno Siradiou Bah ko ndaygu. Taariikayanke, ɗemɗiyanke, antropolojiyanke, Alla muuyii o gollanii neɗɗanke, o accii ɓaawo makko golle moƴƴuɗe ɗe mulataa haa poomaa. O aynii kadi golle moƴƴe ɗe adinooɓe mo accani neɗɗanke, goɗɗe e majje heɓii duuɓi teemeɗɗe.
Ko e hitaande 1997 o sinci WebAfriqa. Ngal portal non no mofti binndanɗe e nate kelɗuɗe, dokimanji odiyooji e widiyooji ƴellitiiɗi, ɗum fow ko ko suɓaa suutaa e ruttorɗe jeyaaɗe e ɓurɗe hoolnaade, siiwaaɗe sintinaa si saakitaa, saraa. Miijooji moƴƴuɗi e keɓe (data) tabituɗe moƴƴuɗe, e duɗe jannde e gannde toowɗe… ko e ɗum golle makko tuugii.
Portal ngal no mofti ko heewi, no jeyaa heen WebPulaaku, WebMande, WebGuinee, WebFuuta, Camp Boiro Memorial, BlogGuinee, Semantic Africa, Semantic Vocab Africa, WebAfriqa ekn.
Alla Laamɗo on nodditii Cernoojo on saare goonga, o faatike (sankiima) Amerik ñannde 20 nduu lewru Juko, 2018, o belnaama Afrik, Gine, Fuuta Jaloo, Labe ka berɗe Dombihun hanki ñannde 28 Juko, 2018. Yo Alla Hinno mo yaafoo, yawtana en. Yo Alla lomtinan en sifa makko haa heewa, liiba. Yo Alla wallu en aynude moƴƴe makko naɓira ɗe yeeso haa poomaa. Aamiina.
Ndaygu Fooynii (Jalbinii) Hootii ko yimre yuɓɓaande hanki jemma, ko woyrude Kotoo Cerno Siraajo Bah, faatorɗo ko ɓadii duuɓi 70.
NDAYGU FOOYNII HOOTII
1.
Gila mi anndi a hootii
Fii maa siŋorii wa kootii
E ɓernde iwataa si weetii
Ɗum mi woondii mi woowtii
Amkullel nde yahi o lomtii
Ganndo roni ganndo jikke ɓeydii
Kaliifu Alla on no hulnii
2.
Jooni non ko hommbo ronndii
Ko Geno anndi ko wirnii
Pellet Geno On no haawnii
Ceerno Ndaygu nootii no yooɓii
Moƴƴe makko heƴataa e deftii
Adunaaru ndun fow ɗe yottii
Dame ɗuuɗɗe Ceerno on soktii
Yiɗuɓe goonga ɓen hino seedii
3.
Si goongawii mawnirii wa pellii
Ceerno winnda saaka ngii feeñii
Ceerno Ndaygu yankinii no muññii
Hollitaaki golle mum no hoolnii
Moƴƴo golli moƴƴuɗe si fooftii
Danndoyen ɗe poomaa no waɗɗii
Siftoren kala ko sooraa wonkii
Jebbilanto maayde nden nde hewtii
4.
Alla Jooma lomtin Ndaygu fooynii
Ɓeydu heewa Alla mari jeynii
Aannde amen hino saɗti saafii
Maale Maaɗa baŋ-woo-baŋ no juurii
Yurmeende Maaɗa nden no wiiwii
Ceerno Siraajo Bah Ndaygu hootii
Moƴƴe makko aynugol no toɗɗii
Fow yo immo gollidal mallii
5.
Jannginen ɓiɓɓe men no tonngii
Ceerno Ndaygu du’anoɗen mo jaabii
Yo Alla Jooma yoɓite O toowii
Yenaande maa Dombihun no hentii
Nakiiri en kadi hino weltii
Juuɗe maɓɓe moƴƴe no fontii
Jaɓɓagol ma wi’ugol Ko Toolii
Weernugol ma Firdaw si hewtii
Kɗl: Saajo Bah
London 28/08/2018


text:
CEERNO ABDUL ASIS BAH RTA: DUUƁI ƊIƊI KIƁƁI KO NGAL JAGGAL WIRNII.
19 Juko 2019 jaggi 19 juku 2021, timmii duuɓi ɗiɗi ko renndo juulɓe, teeŋti e tijjaaniyaŋkooɓe mbaasno, ngal jaggal diineyaŋkewal laaɓtungal, duuɓi ɗiɗi ko Dental Daakaa, dolaani mette keɓanooɗo e birnagaol Ceerno Abdul Asiis Bah, mbo Ceerno Alh Muhammadu Sa'idu Bah (Rta).
Duuɓi ɗiɗi hikka ko Fonndaasiyoŋ Dental Daakaa waasi hooreejo mum, darinooɗo laŋ ngam loftude geɗe ngal Dental, ňalngu e ňalngu, lewru e lewru haa timmi duuɓi ɗiɗi kiɓɓi, ko oo jiyaaɗo Allah, mbo joomiraaɗo yeɗnoo Juulɓe haanii e tijaaniyaŋkooɓe teeŋti e Dental Daakaa wirnii en, ngal baasal waɗnoo ko ňande 19 Juko 2019, to nokku tedduɗo, hono Makkatul Mukarram, ɗuum e hannde ko duuɓi ɗiɗi kiɓɓi.
Holi oo laatinooɗo paddal, ina faloo kala ko ina telɓina yaadu ngal Dental,darinooɗo e kala ko ina Ƴellita ngal, haa timma jaalɗa kala ko wonnoo, faandaare Ceerno Makko, Jinnaaɗo makko, oon woni Ceerno Mawɗo (Rta) haa yettii Khaliifa hannde oo, kanko Ceerno Abdul Asiis Bah(Rta) o feeňi e aduna o feeňdi koy fuɗɗoode ndee lulnde Alliyaŋkoore hono Daakaa e 1942, gila ɗoo laaɓtii koo cinndondiraaɗo e ndee huunde,sabu makko darodaade e ndeen lulnde darnde laaɓtunde sanne, faamaama lawu ooɗo jiyaaɗo, ko mbo winndere ndee fof haaloyta haala mum, sabu wondemo neɗɗo yimɓe, kiilniiɗo jokkondire naftooje, nafoore nde wonaa heeriinde.
Caggal jaŋde o suppitorii ko golle tiiɗɗe cattuɗe no feewi, Ceerno Abdul ko neɗɗo kirannooɗo ngal Dental, jiɗnooɗo Madiina Gunaas no feewi, jiɗannooɗo ɗum kala ko ina Ƴellita, o anndiraama ndeen darnde gila e Nguurndam Ceerno Mawɗo, Alaa hay huuunde ndew faltinoo tawi ko Ƴellitoore nokku oo, ardinooma ɗo gese, ko ndeen karallaagal timmugal to seŋngo remru seeda e nokku hee, kala damal ngal pugguno ɗaa a tawat e mbo toon, ndiyam, cellal, laabi,jaŋde,kuuraa, ekn, teeŋti e oo Daakaa mbo darnde makko mum laaɓtunde seettaa, golle Dental ngal to seŋngo Hajju, ina laaɓti sanne, tawi koy yimiroore Ceerno wonnoo e wallude ɓeen yiɗooɓe waɗoyde farilla hajju oo no timminiri golle mum en ko alda e caɗeele, ɗuum gila nde fuɗɗii ko yeeso tan, haa hannde oo ɓe ngonii tiimtateeɓe e nder golle hajju oo, kala mbo yahaani e Dental Daakaa ina ŋakka feewnitaade, sabu labegol golle maɓɓe, ko sabu ɗuum e kala hitaande limoore maɓɓe ina ɓeydoo, e hitaande wattindiinde yeheede nde limoor maɓɓe ina heewi sanne sabu ko hakke 500 pawɗe ɓe nawi e 2019.
Golle Ceerno Abdul ko limtilimtinɗe ɗe limtottaako, ɗii duuɓi makko 77 ɗiw waɗi e dow leydi hee o gollaniima Lislaam golle jooɗɗe, o jeyaaɓe ɓeen semmbin ɓe Tijjaniya sanne, gila e Jokkondire makko e Lammuuji haa e geɗe goɗɗe ballitooje juulɓe ina teskaa, Ceerno Abdul Asiis Bah (Rta) seettaama e mum, darnde nde hono mum weeɓaani, haanii mbiyaa oo ko tampata kam alaa e mum, o ňallintaano o wallintaano, ko ombo e golle tan no geɗe ngal Dental pooctorii, koo Almuudo timminɗo sarɗiiji Almudaagal gila e jinnaaɗo makko oo, haa yettii khaliifa hannde oo, mbo o ndaardaano yiitere mawniraaɗo, o jaggirnoo oon tigi ko Ceerno makko.
Yonii e teddungal Ceerno Alh Muhammadu Saydu Ɓah(Rta) wonde jinnaaɗo maa, yonii neɗɗo e teddungal wonde miňiraaɗo kadi Almuudo Ceerno Alh Aamadu Tijjaani Bah(Rta) yonii e Teddungal wonde soldaat ngal dental waɗa heen nguurndam mum fof. Ceerno Abdul Asiis Bah ina kooŋɗinnoo Ngolɗoo Konngol "So laaɓtii ko golle moƳƳe ngoni ndimaagi ɓinngu moƳƳaagu ko cuɗaari tan" o yiyaano teddubgal ngal jeyɗo yeɗnoomo, o suɓi noo ko wonde gollantooɗo ngal Dental Kaaddi nguurndam, Allah fecciimo ɗum, ɓayde timmi koɗo golle timmi.
Ceerno Abdul Asiis Bah(Rta) ruttii e joomum ko ňande 19 juko 2019 to Makka, e yamiroore Ceerno Alh Aamadu Tijjaani Bah, o artiraa o wirnaa e nder Jumaa mawka ka Madiina Gunaas ňande 23 juko 2019, Juuli mbo ko taanum, Seek Tijjaani (Rta). Ɓii Sarif Muhammadil Habiibu (Rta) mbo ngannduɗaa ko kam juulnoo Ceero Mawɗo (Ceerno Alh Muhammadu Saydu Bah Rta) Ňande wirwirnde Ceerno Abdul ko keeweendi teskinndi seedaa ɗoo e Madiina Gunaas, en nduwiima yoo Allah ɓuuɓnu Ƴiye Makko taasa en e barkeeji Maɓɓe.
Kuɗol Ɗaahaa Muusaa Bah( Ɓiɗɗo Madiina Guunaas ňande 19 08 2021)


text:
Holto rewbe be tolnii et kuutorgol karallaagal kesal e geece ordinateer ?
Saakitaama ñannde : Hesɗintinaama ñannde :
Yewtere hande nde addi ko karallagal kesal et geece ordinateer. Francire wii dizital, walla nuvel teknolozi. Namdal ngal ko gootal : holto rewbe be tolnii et kuutorgol karallaagal kesal e geece ordinateer ? Holno rewbe naftorto dii karallaaji kesi ? Min njataata e yewtere nde ko debbo biyeteedo Garmi Soh. O debbo golloto ko Uvs, ko dudal mawdo gondo do e Senegal yimbe jangoobe toone kutorto ko ordinateer bolo. Omo andani karallagal kesal no feewi sabu ko heen o dillata. Omo dieya kadi e rewbe tawtorenoobe, niale tiakkitiidi di kawral wiyetende fam diztal firti ko rewbe hutortoobe karallaji kessi. E nder yewtere nde ni ma en kedo yiyande Delfin Remi Butang debbo darnudo diido nialde doo e Dakar. Kadi rewbe wodbe hutortoobe karallagal kesal no feewi.


text:
Jaɓɓorgo Pese Senegaal
Pesol: Senegaal
Sala Rooso, en kooliima
Jaagorɗe Muritani e Senegaal e sosiyatee biyeteeɗo Polychangda Engineering Co Ltd ciifondirii, ñalnde alkamiisa 23/03/2021 to Rooso, nanondire puɗɗagol golle e huufo...
“Istuwaar” jurminiiɗo mo Senegaalnaaɓe heewɓe nganndaa : Mustafa Loh, enndunooɗo warde...
Haa ko ɓooyaani koo (2004), kuugal warngo ina woodnoo to Senegaal. Won ko kewnoo he laamu Seengoor, uurtojum politik : enndugol warde...
Duunde morfil
Helmere “morfil” (morphil) ummii ko e españool (marfil). Duunde morfil (ile à morfil) walla...
15 mars 1908 : Fiyannde Aali Yero Joop
Fiyannde Aali ko hare waɗnoonde ñalnde 15 mars 1908 hakkunde Aali Yero Joop e almudɓe mum bannge, e konu koloñaal Farayse e...
Senegaal – Gammbi : Sala Farafenni
Ñalnde 21 saawiyee 2019, Makki Sal e Aadama Baro kurmbitii sala dow maayo Gammbi, ñonngoowa yolnde hakkunde Ndakaaru...
Muritani – Senegaal, nanondire moƴƴere
Muritani e Senegaal nanondirii gollodaade woyndu gaas yiytaandu e keerol mum en, inniraandu “Grande Tortue, Ahmeyim”, e feccude hakkunde...
Leyɗe Afrik ɓurɗe toowde ɓeydaare faggudu
E wiyde FMI, leyɗe Afrik ɓurɗe ɓeydaade to bannge ƴellitaare e hitaande yawtunde ndee ko Ecopi (8,5%), rewi heen...
Madiina Gunaas : Daartol goomu Caafal
Waɗiino jamanuuji, hedde 1987, diɗɗal sanɗaaji janngatnooɗi e duɗe Qur’aana ceertuɗe, sukaaɓe rentuɓe njiidi miijo, kawriti e yiɗde rentude, caggal won ko njanngi, wooda...
Ziyaara noogaas e joyaɓo Ceerno Maajakate Kah to Siwol
Ko hikka waɗata duuɓi 25 ko ceerno Maajakate Kah waɗantee ñalɗi mawɗi diine e dewal toon to wuro men Aañam Siwol. Ko ñalnde Hoore-Biir...
Kawgel jaŋde Quraana to Malesi Senegaal nawii raay
Senegaalnaajo biyeteeɗo Muhammed Mujtaba Jallo, jahroowo e duuɓi 18, almuudo to Duɗal Daarul Iimaan mo Sicap Mbao, hooniima e kawgel 59ɓel Dental winnderewal jaŋde...


text:
“So maayde waajaaki holi ko waajotoo?”
Ɗum ko Murtuɗo Joob wiynoo noon
“So mi wirtiima genaale,
mi miijoo ɓee kam ceerti e penaale,
joobinooɗo fof maa male,
sabu alaa ko yoɓetee so wonaa baɗle”
“So maayde waajaaki holi ko waajotoo?”
Ɗum ko Murtuɗo Joob wiynoo noon
“So mi wirtiima genaale,
mi miijoo ɓee kam ceerti e penaale,
joobinooɗo fof maa male,
sabu alaa ko yoɓetee so wonaa baɗle”
Ɗum kadi ko Murtuɗo Joob yimnoo.
Sabu gorko joom tenngaade ina anndunoo
Aduna wonaa, so wonaa mehre.
Alaa ko heddotoo so wonaa golle e baɗle.
Omo anndunoo, mo aduna fuunti fof ma fuuynu.
Kadi mo aduna jalni fof maa woynu.
Ko kaŋko laatinoo Gawlo miskineeɓe.
ko kaŋko wiynoo « ko min murtuɓe kono min ngonaa ɓurtuɓe. »
Ko kaŋko kadi wiynoo « ɗemngal ko fittaandu leñol,
Ɗemngal ko daabaa pinal. »
Ko kaŋko wiynoo « Alaa, min caltiima ! »
Ko kaŋko wiynoo, « holi no leydi aamnortoo?
Holi no leydi mahortoo?
Tawa ɓee ko laamotooɓe, ɓe ko laameteeɓe,
Ɓee ko waɗɗotooɓe, ɓee ko waɗɗeteeɓe ? »
Ko kaŋko wiynoo « en caltiima e Muritani
Laamu puccu e baɗɗotooɗo e ndii leydi »
Ko kaŋko wiynoo « en caltiima laamu,
“poɓɓee, poɓɓee, pokkitee”. »
Ko kaŋko wonnoo mbir wuro e ladde,
Ko kaŋko tigi woni koɗo subaka
Joom wuro naange e hoore.
Golle e baɗle Baaba leñol hannde mi haala
Kono hay so en ñallii, en mbaalii en ngaynataa.
Ɓure makko e ɓure nelaaɓe ngoɗɗondiraani.
Ma ɓe mbiy en ɓurtinii, maa en ngoofii
Kono ko kaal-ɗen ko, ko goonga ina woodi.
Leñol fof e nelaaɓe mum e waliyaaɓe mum,
Murtuɗo wonnoo nulaaɗo Fulɓe Afrik mum.
Ko kaŋko wonno jankiniiɗo mo hono mum heewaani
Giɗo leñol, giƴum kala ɓinngel ngenndi.
O mawnikinaaki, o haawtaaki o hiiwtaaki.
Kala ko o anndunoo, o jeynoo, o rennda.
Ko kaŋko tigi nawdi golle e haala.
O jaɓi wiyeede huywere leñol
Ngam yooltude e momtude gonɗi leñol
Ngam yaltinde e niɓɓe majjere e humambinndaagal.
Ko kaŋko wonnoo mo alaa ko yiɗi,
Mo yiɗaa won´de nde leñol makko wonaani.
Sabu ko o paalkisiiɗo jawdi aduna no boloŋaaji.
O ndaaraani wutte, o ardinaani wuttulo.
O wutti fenaande o aawi manoore.
Leñol men goongɗinɗo,
Goonga tan kaɓanteeɗo.
Mo ɗaminaaki, waɗde mo hulaani.
Ko o ceerno mo saggitaake,
Ko o naalanke, ko o yimiyannke,
Ko o miijiyanke, ko o haaliyannke,
Ko o daartiyannke, ko o jalniiɗo,
Ko o jalnoowo, ko o jeewtoowo,
Kala ɗo o woni, ñiire ina saaɗa,
Nofuru ina welto,
Yitere ina jannga,
Junngo ina foɓɓa.
Murtuɗo taaniragel Hammadi Gunndo to Mbaañ Sammba
Aan woni Hammadi wuro e ladde,
Leñol men fof seeɗtiima.
Waɗde poɓɓee, poɓɓee, poɓɓee, no keewno-ɗaa wiyde.
Murtuɗo ko jom fiɓnde,
O wuuri dariiɗo, o maayii dariiɗo.
Mbabba ndimaagu e kaaraysiraagu.
Ko o soofaa mo fooftotaako, mo gantotaako,
Mo yoɓaaki « no ɗum fotanta mi ? »
Mo naamnaaki no ɗum foti.
Muritani woyii kadi maa woye lebbi e duuɓi
Sabu ko baasal mawngal ngal alaa jaasi.
Pulaar waasii, fulɓe njaakii.
Bawdi pusii, tabballeeji ceekii, gure njeewii.
Murtuɗo mo alaa galle so wonaa leydi mum.
Mo alaa suudu saka joom suudu mum
Sabu yarlitanaade leñol mum.
Murtuɗo hono maa weeɓaani.
A woppii baayeeji, a woppii hesniiɓe,
A woppii joom deedi e hulɓe deedi
E nder ladde tuulaa heelaa, ladde powbi e barooɗe.
A woppii min e nder maayo luggo,
Ɗo nguurndam liɗɗi, mbawngu kala toɗɗoo mbaawaangu.
Murtuɗo a yahii nde fotaani
Sabu ko hannde leñol ngol soklu maa.
Ko hannde hare nde tuuya maa.
Kono binndi maa e banndaaji maa amin moofti.
Ma min car, ma min caak,
Ma min njayyin, ma min lollin,
Seydi Joob hare ko ko jokki.
Innde maa wontanii min jimol.
Golle maa ngontanii min daartol,
Haala maa wontanii min lohol,
Lowre ma wontanii min kiwal,
A haɓiima laamu koloñaal,
A haɓiima laamu kiiɗal,
A haɓiima laamu fetel.
A firtaani aadi, a jamfaaki ngenndi.
Eskey maa Murtuɗo ! Taaree maa ngenndiyanke !
Aan dey ko a dokke kadi ko a jom dokke.
A mawninaani kufne, a ƴuufnaani becce.
Murtuɗo a murtinii min,
Waɗde min njarii
Tufam ngenndiyankaagal min manndilii.
Min luutaama yeewtere maa hannde e ɗii calɗi leñol
Ɗi tawtoy-ɗaa wirto ɓennaa.
Wallaahi ma ɓe teerte,
Ɓe njaɓɓoro maa ko ɓuri welde e jimɗi
So haayyooy maa, Ɓaas wiyi.
Jiggo Tafsiiru, Abuubakri Kaaliidu, Mustafa Boli,
Ibiraahiima Kaasum, Tijjaani Aaan, Bah Seydi,
Yero Dooro Jallo, Kebe Muusaa, Saydu Sih,
Saar Aamadu, Abdul Qudduus, Teen Yuusuf
Murtuɗo arii e mon,
Lefol goonga piilee mo woto ko heddii.
Nde yeewtere weli heɗaade kono yahɓe ngoɗɗii.
Yeewtere sahodinɓe, yeewtere fasniiɓe aadi.
Ma haalan ɓe wonde hare ina nde jokki.
Won jamfiiɓe noon, won hortiiɓe kadi
Kono won jokkuɓe, won dariiɓe haa jooni pooftaaki.
Flam men haa jooni lewlewndu ñiifaani.
Dekaalem dikkiima nder leydi, wammbii hare leydi.
Wuumnooɓe ngumtii, muumɓe kay cowlii,
Wumɓe laarii, Ibraa yimii.
Pulaar saakiima nder leydi, Fuuta men feertii.
Añɓe men tikkii. Murtuɗo a woni Hammadi wuro e ladde.
Maayde ko aan suusi reedu.
Mate a anndaa ko mbir keelniiɗo liɓɗa ?
Kono a folaani, o ganndo nawii raay.
Sabu e ɓerɗe amen e mijjooji amen koɗɗo.
Murtuɗo wirni kono haa bada o maayataa.
Yo Geno yurme yaafo maa.
Yo juuɗe moƴƴe njaɓɓo ma.
Min ɓeydiima murtude waɗde hare men ina jokki.
Kaaw Tokosel Tuure mo Jowol.
Stockholm – Ñande 13-06-2009


text:
Biyeteeɗo Kaaba El ahbaari wiyi wonde nde Alla totti Annabi Muusaa deftere Tawraata ndee, o heɓi kadi ganndal keewngal, Annabi Muusaa wiyi : “eehey ma joom am ! Mbele won jiyaaɗo Alla mo ndokku-ɗaa ganndal hono ngal ndokku-ɗaa mi ngal ?”
Alla toowɗo oo lonngini Annabi Muusa wiyi ɗum : “miin mbiɗo jogii jiyaaɗo am gooto mbiɗo hokki ɗum ganndal ngal a hokkaaka.” Annabi Muusaa heɓitii wiyi : “eehey ma joomiraaɗo mbiɗo ñaagi maa nde ndenndidintaa min ɗo gootel ?” joomiraaɗoo holli mo no o yiyirta oon neɗɗo. Caggal ɗuum, o noddi gorko gooto sagata ina wiyee Yuusa bun Nuun, o haalani ɗum won mo o yiɗi yiyoyde alaa e sago ɓe jahda toon. Nde oon nani ɗuum jaɓi ɗuum, o totti ɗum njooɓaari maɓɓe yo roondo, ko wayi no mburu, gawri, e liingu juɗaangu haa ɓenndi. Ɓe pokkiti ɓe naati e nder jeereende eɓe njiyloyoo ganndo mo Alla sifanii Annabi Muusaa oo, ɓe njahi haa woni balɗe, ɓe njiyaani hay hunnde, ɓe njooɗii, ɓe pooftii, Annabi Muusaa wiyi : “aan joomi am, mbiɗo yiɗi njamminaa-mi to maccuɗo maa oo woni.” Alla kadi longini mo, wiyi mo : “eehey maa Muusaa, ɓennu yeeso, ƴeew liingu ngu njogi-ɗaa nguu, kala nde njiy-ɗaa e ngu wuurti, anndu ko oon nokku o woni.” Annabi Muusa jokki laawol kañum e sagata mum, ɓe njahi haa ɓe ngari e nokku ko wayi no huɓeere mawnde ina darii ɗoon, ɓe tawi ɗoon ko wayi no yimɓe ina tukkoo ina cujja, Muusaa salmini ɓe. Ɓe calmitii. Annabi Muusaa naamndii ɓe, wiyi ɓe : “onon kam, Hol ko laati-ɗon e dow mum, khadara wondaani e mon ?” ɓe mbiyi mo : “minen min ngonaa yimɓe, ko min Maleykaaji, ko ɗoo min ngoni amin ndewa Alla gila nde ngooɗoo mayo sosaa. Mo Alla yamiri on yo on ƴeewoy oo, alaa ɗoo.” Muusaa e neɗɗo mum njokki laawol mum en, ɓe njahi haa ɓe ngari e kaaƴe ɓe tawi ɗoon sewnde ndiyam, ɓe njooɗii eɓe pooftoo, Annabi Muusa (MJK) jooɗii sara sewnde ndee, ndeke ɗo o jooɗii ɗoo, o ŋoŋii o ɗaaniima, Yuusa kañum ɗaanaaki, tan haa liingu njuɗanoongu ngu ɓe njooɓinoo nguu, sortii ummoraade e sasa mbaɗanooka mburu e liingu kaa, ngu saami e nder ndiyam sewnde ɗam e ngu wuurti. Yuusa ina ndaara ɗuum, kono o finndinaani Annabi Muusaa (JKM) kono Muusaa ejii ɗuum e ɗoyngol mum ngol, o naamnditaaki ɗum Yuusa, oon ne yejjitii ɗuum. Ɓe njokki laawol maɓɓe haa ɓe ngari e caaɗngol, Muusaa wiyi yo ɓe njooɗo ɓe pooftoo seeɗa. Ɓe njooɗii, ɓe pooftii. Annabi Muusaa naamndii Yuusa e haala Alla toowɗo oo “addu bottaari men ndii ngam en njettiima e ɗanngal men ngal, en tampii” Simoore kahfe, kaawise:62 .Yuusa yaltini mburu oo wiyi : “mi yejjitii haalande ma liingu wuurtii yanii e nder ndiyam ɗam ɗo ngadino-ɗen jooɗaade too.” Annabi Muusaa wiyi mo : “ɗum woni ko njiɗno-ɗen”. Ɓe ɓosi seeɗa tan, Muusaa ndaari bannge mum ñaamo, o ndaari kadi bannge makko nano, haa o sooynii kadara ina juula e duunde hakkunde maayo ngoo. O wiyi surga makko o : “jooni kay aɗa waawi ruttaade to bani Israayiil en too, ngonndoyaa e Haaruuna haa nde ngartu-mi fof.”
Annabi Muusaa woni e yahde haa yettii kadara oo, o tawi ɗum ina juula gaynaani, o fadi ɗum haa gayni ko juulatnoo, oon nde gayni juulde tan, yeeƴii salmini mo, wiyi mo : “yoo jam e kisal ngon e maa, aan Muusaa ɓii Lamraan.” O jaabii o wiyi ɗum : “yo jam e kisal ngon e maa, aan Maccuɗo Alla moƴƴo, hol mo anndin maa innde am ?” Kadara wiyi mo : “anndini mi innde maa ko ganndinɗo ma innde am oo”.
Khadara wiyi Annabi Muusaa : “naamando ko coklu-ɗaa”. Annbi Muusaa wiyi e nder Ɓuraana tedduɗo oo “mbele mbiɗo waawii rewde e maa haa njannginaa-mi e ko njanngu-ɗaa e moƴƴere Alla hokku maa ndee ?” O wiyi “a hattanaani wondude e am e muñal”. Simoore kahfe, kaawise Khadara wiyi “waɗi noon liggortoo-mi ko cuuɗiindi, aan liggorto-ɗaa ko peeñɗi”. E nder Ɓuraana kadi Muusaa wiyi “so Alla haajii ma tawam ko mi muñɗo etee mi jogoraani aaƴaade jamirooje maa.” O wiyi “so a rewii e am hoto naamndo mi hay huunde so wonaa mi yeewtan maa ɗum” simoore kahfe, kaawise : 79 ɗum firti e Pulaar ko ngaska e nder wimmbo haayre, ngam yimɓe ina koɗatnoo heen e yontaaji ɓennuɗi, ko ɗuum woni “kahfe” e ɗemngal Arab, Farayse wiyata ɗum ko “grotte”. Muusaa e Kadara ngoni e yahde e takko maayo ngoo haa ɓe tawi ɗoon sonndu, ndu diwi ndu naatni hoggo mayru e ndiyam maayo ɗam, ndu yaltini heen huunde famɗunde, ko wayi no tenkel nii, ndu diwi dow ndu fayi bannge ñaamo maɓɓe haa ndu wirnii gite maɓɓe ndu arti, ndu fayi bannge nano maɓɓe haa ndu wirnii gite maɓɓe, ndu arti; ndu fayi yeeso maɓɓe ndu arti, ndu fayi caggal maɓɓe ndu arti, ɗum fof eɓe ndaara ndu. Khadara wiyi Muusaa : “aɗa anndi ko nduu sonndu wiyi ?” Muusaa wiyi : “alaa mi anndaa.” O wiyi, nduu sonndu wiyi : “denndaangal ko njogi-ɗen e ganndal koo, fotaani e tenkel ngel ndu jogii e hoggo maggel nduu.” Ɓe njokki laawol maɓɓe e nder lakde Alla e jeereende, haa ɓe ngari e nokku, ɗoon ko genaale ngonnoo, haa ɓe mbaɗti yiyde ƴiye maayɓe, korle mum en ina carii, Khadara wiyi : “eehey maa Muusaa ! Aɗa anndi nduuɗoo hoƴƴundu mo jeyi ɗum ?” Muusaa wiyi :”alaa.” O wiyi : “ndu ko hoƴƴudu kaari, gonnooɗo maccuɗo kaari en, nduuɗoo kadi ko hoƴƴudu kaari”... O holli Annabi Muusaa koƴƴuli koye jeeɗiɗi, no Alla waɗirta, kañƴi fof ɗi mbaɗti haalde, koye maayɓe ɗe o hollunoo Annabi Muusaa ɗee, hoore heen fof haali innde mum e ɗo jeyaa e ko gollotonoo e geɗe moƴƴe walla golle bonɗe, haa Annabi Muusaa naniri noppi mum, so nande ƴiye ina kaala ko ngonnoo. Annabi Muusa ɓeydii najde e ganndal Khadara ngal. Ɓe njalti ngoon wuro e ngenaale mum, ɓe njokki laawol maɓɓe e takko maayo haa ɓe njiyi laana ina ummini wiiruuji mum, Khadara noddi ɓe. Nde ɓeen nani noddaandu nduu, ɓe njoofni laana kaa e sara maɓɓe, jom laana en ɓee naamndii hol ko woni muuyo maɓɓe. Ɓe mbiyi : “min njiɗi ko yahde nokku nanngam, a min njiɗi njoƴƴinon min toon.”
Ɓeen ɓadtini laana kaa, ɓe njoli heen, ɓe njahi haa ɓooyi, Kadara nanngi heen leggal e wiyruuji laana kaa, o heli ɗum, o nanngi awƴatnooɗo laana kaa, o tonngi ɗum, o tenngiri ɗum tekkere o yuli laana kaa. Muusaa wiyi : “miin kam, ko njiy-mi ko ? Aan dee ngon-ɗaa ko e yuwde laana kaa aɗa yoola yimɓe mum.” Khadadra wiyi mo : “wonaa mi wiyii no ma a heɓaani mi muñal”, Muusaa wiyi mo : “oto nanngir am ko njejjit-mi, hoto fennu am e ooɗoo fiyaaku ngam faaɗeende.”
Muusaa e Khadara njokki laawol mum en, ndeke laamɗo maɓɓe ina jaɓɓorii ɓe laana mum, ɓe mbiyi : “laamɗo o wiyi ina yiɗi laana maa kaa, so tawii alaa ayiiba woni heen, ɓe njoli nder kaan ɗoon laana, ndeen ɓe njoli ɓe tawi ina waɗi ayiiba ngam jolnunooɗo ɓe e njulaaka kaa nani toon jooɗii. Annabi Muusaa wiyi : “ooyi”. O wiyi : “njippo-ɗen”, Annabi Muusaa wiyi “walaayhi”, ɓe njippii. Ɓe ngoni e yahde haa ɓe tawi cukolon ina pija, e nder koon ɗoon cukalon ina heen cukalel ɓurngel yooɗde, ndeen Khadara yiyii ngel tan o nanngi ngel o yaltini ngel sukaaɓe ɓee o ƴetti haayre o fiyi e hoore maggel, gel yani ngel maayi. Annabi Muusaa wiyi : “ee gorko moƴƴo aan a warii fittaandu ko aldaa e iddiya, cukalel bayngel nii laaɓtude ina wardee nii tan, e dow mehre”. Khadara wiyi Muusaa “mbele mi wiyaani ma, yo a wondir e am e muñal” O wiyi “so mi naamnditi maa ma huunde caggal ɗumɗoo hoto waɗam sehil, waɗi ko a heɓii e am ngantu” simoore Kahfe, kaawise :75-76 “Ɓe njokki laaawol maɓɓe haa ɓe ngari e yimɓe wuro ina ñaamnina koreeji mum en, calii hoɗtude ɓe, ɓe ndañi ɗoon ɓalal nguuringal haa ɗeɓi yande, o ummitini ɗum” simoore Kahfe, kaawise 77 Khadara ƴetti ɓakkere, o renndini kaaƴe, o feewniti ko bonnoo e ɓalal ngal. Nde Muusaa yiynoo ɗum tan, ɗesi suumtaade mette, o wiyi : “eehey maa neɗɗo moƴƴo”. Khadara wiyi mo “ooyi” O wiyi “en ngarii e wuro en tawii joommum en ina ñaamnina koreeji mum en, ñaamninaani ma, hol ko mbaɗdataa e feewnande ɗum en ɓale ?” Khadara wiyi : “eehey maa ɓiyi Umraan ! mbiɗo sikki tan, ngolɗoo woni ceerungal hakkunde men, mbiɗo haalan maa ɗum noon.” Khdara wiyi Muusaa : “jooni noon mbiɗo firan maa ko mbaɗnoo-mi koo fof.” O wiyi : “so tawii ko laana ka njulnoo mi kaa, jeynoo ɗum ko ɓesngu ngu yimɓe njoyo lohɓe ɓe cellaani, ina ngondi e yimɓe njoyo selluɓe ina liggantonoo ñawɓe ɓee, laatiima laamɗo maɓɓe ina heɓtiratnoo laaɗe janane doole mum tawa ko alaa e sago, o bonna ɗum en hoto laamɗo goɗɗo huutoraade ɗum. Ko ɗum tagi mbonnu-mi laana kaa, kaɓɓu-mi awƴatnooɗo oo. cukalel ngel noon ko ngel taƴowel laabi ina heɓta kaake janane etee jinnaaɓe maggel ko yimɓe juulɓe hulɓe Alla, ngañ-mi noon hoto ɗum waɗtude yooɗde jinnaaɓe ɓee, ngoppa ko ndewatnoo Alla koo, ko ɗum tagi mbar-mi ngel hoto ngel raaɓde ko heddii koo. Jinnaaɓe maggel kañum enne, maa Alla hokku ɗum en moƴƴere ko jiydaa e ɗeen geɗe.” Kanko Khadara o wiyi : “so tawii ko ɓalal ngal, ina waɗi sukaaɓe ɗiɗo waasnuɓe ɗum fiirti ko “El yatimeeɓe” ina e nder wuro ngoo, ina njogii jawdi ndi ɓe ndoni e baaba maɓɓe so tawii ɓalal ngal yanii jawdi ndii nattat feeñde, ɓe nduttoo e baasal ɓe mbaasa naftoraade jawdi Baaba maɓɓe ndii. Ko ɗuum tagi mi wallude ɓe.” Kaaɗoo haala noon ina laaɓti e nder Ɓuraana to simoore Kahfe, kaawise 82. Caggal ɗeeɗoo geɗe, Annabi Muusa anndi ndeke won mo Alla rokki ganndal ko jiydaa e mum.
Kanko Annabi Muusaa, nde o fayi e maayde, Alla toowɗo oo neli e makko Maleyka maayde, nde oon ari, tawi mo omo jannga deftere makko Tawraata ndee hakkunde ɓesngu makko, wiyi mo : “yo jam e kisal ngon e maa”, kanko ne o salmitii o wiyi “yo kisal won e maa”. Caggal ɗum Annabi Muusaa wiyi mo “holi aan ?” o wiyi “miin ko mi Maleyka maayde ngaran-mi ko fittaandu maa”. O ɓadtii Annabi Muusaa, o uurnii henndu mum, ko ɗoon o ittori fittaandu mum.
Caggal maayde Annabi Muusaa ko Annabi Yuusaa ƴettiti Jihaadi, etee Alla newnanii mo haa o heɓi 30 Wuro e nder gure Saam, ngonti e les njiimaandi makko, kono ɓamtagol makko wayaani no Annabi Muusaa nii.
Joofii ɗoo
Jibril Muusaa Joob, tel : 46 56 51 10 / 22 23 13 19


text:
Hol no diiwanuuji Fuuta poti ? Fuutaaji ɗii ko nay (4) : – Fuuta Tooro ; – Fuuta kiiɗndi walla Kiinngi ; – Fuuta Maasina e – Fuuta Jaloŋ. Tesko-ɗen noon ina woodi Fuuta Jeeri. Oon nokku wonnoo ko to diiwaan Haayre Ngaal feewde to wiyetee Rgeyba en nder leydi Muritani.
Hol no diiwanuuji Fuuta poti ?
Fuutaaji ɗii ko nay (4) :
– Fuuta Tooro ;
– Fuuta kiiɗndi walla Kiinngi ;
– Fuuta Maasina e
– Fuuta Jaloŋ
Tesko-ɗen noon ina woodi Fuuta Jeeri. Oon nokku wonnoo ko to diiwaan Haayre Ngaal feewde to wiyetee Rgeyba en nder leydi Muritani.
Nokku mo koɗ-en oo hol e Fuutaaji ko o woni ? Hol diiwanuuji muuɗum e keeri ɗo o haaɗdi e leppi piiletenooɗi e mum hanki ?
Nokku mo koɗ-ɗen oo wiyetee ko Fuuta Tooro, diiwanuuji makko ko jeenay (9)
Diiwaan Demmbankaani to bannge fuɗnaange haa diiwaan Dagana to bannge hirnaange.
Diiwanuuji Fuuta Tooro ɗii ko ɗiiɗoo : 1. Damga; 2. Ngenaar ; 3. Booseya ; 4. Hebbiyaaɓe ; 5. Yirlaaɓe; 6. Laaw; 7. Halayɓe ; 8. Tooro ; 9. Dimat ;
Keeri diiwanuuji ɗii ko nii lelorii :
1. Keeri Damga : To bannge Muritani, Damga tuggi ko e Saŋe Loobaali to fuɗnaange e to Siiwre to bannge hirnaange. Kala gure gonɗe e ooɗoo nokku njeyaa ko e Damga ;
To daande maayo bannge Senegaal, Damga tuggi ko e Njorol, innde caaɗngol hakkunde Demmbankaaji e Seeruga haa ɗo wiyetee Cempeŋ.
To bannge Senegaal jeeri worgo, Damga ko ɗo wiyetee Boñnjiiji, (Boñnjiiɗi ɗii ko tati) haa yettii caaɗngol Siñcaan Siñtu Garba, haa fayi lewe Damga, bannge worgo.
Tesko-ɗen ina woodi e diiwaan Damga hee ɗo wiyetee Lowre. Ndeen taƴre tuggi ko e Boñnjiti fuɗnaange haa ari e Ɓokkal bona laalo, hakkunde Haawre e Semme to bannge hirnaange. To bannge worgo, Lowre yehii haa Duɗe bagge, Lowre seerti e Damga ko hedde hitaande 1920. Ko njeslaari Abdul Salaam to bannge lempoo wonnoo. Won wiyɓe kadi haa hannde, Lowre ko njeenaari ɓiy Abdul Salaam Kan ina wiyee Buuna Kan nde heɓi Certificat d’Etudes Primaires ndee.
2. Keeri Ngenaar ko nii ciforii : To Bannge Muritani, Diiwaan Ngenaar tuggi bannge fuɗnaange ko « Yuman Yire », ari haa e Jowol rewo, haaɗi ɗoon. To bannge Senegaal, daande maayo, Ngenaar ƴetti ko e Cempeŋ haa ari e Wuro Gaawol.
To bannge Senegaal Jeeri worgo, o tuggi ko e Caaɗngol Siñcaan Siñcu Garba faade Lewe Ngenaar haa ari e wuro Ɓokki Jawe to bannge hirnaange.
3. So tawii ko keeri Booseya : To bannge Muritani tuggi ko e Giray rewo haa Neereyel, hakkunde Woolum Neere e Woolum Haataar. To bannge Senegaal daande maayo, Booseya tuggi ko e Siñcu Jam Jooro haa bannge worgo Neere Waalo. To bannge Senegaal jeeri worgo, diiwaan oo tuggi ko e Duga sara Ɓokki Jawe haa ɗo wiyetee Koylel Tekke sara Jaaba.
4. Keeri Hebbiyaaɓe : Tesko-ɗen ooɗoo diiwaan Hebbiyaaɓe ɓuri famɗude e diiwanuuji Fuuta Tooro fof.
To bannge Muritani, diiwaan Hebbiyaaɓe tuggi ko e Woolum Haataar, o haaɗi ko e Bagodin, so tawii nanngu-ɗaa ko kallu tan hakkunde Kayhayɗi e Ɓoggee. To bannge daande maayo Hebbiyaaɓe tuggi ko e Rufi Aawdi o haaɗi ko caaɗngol Sawo Taato hakkunde Daawalel e Mbaañ. Tesko-ɗen haa hannde won e cuuɗi Mbaañ ngaskitinortoo ko Hebbiyaaɓe kono wuro ngoo kam woni e leydi Yirlaaɓe.
To bannge Senegaal jeeri, Hebbiyaaɓe tuggi ko e Jaaba Mawngo, oo haaɗi ko ɗo wiyetee Jammel Hebbiyaaɓe.
5. So tawii ko to keeri Yiralaaɓe : Tesko-ɗen Yirlaaɓe waɗi ko cuuɗi tati : Yirlaaɓe jeeri, Yirlaaɓe Alla yiɗi, waɗi ko Petenaaɓe. Heɓe njogii ɗoon taƴre tokosere ina wiyee Pende Njuru (Pende njurunaaɓe noon ko dewol yirlaaɓe) :
To bannge Muritani, so tawii ndew-ɗen ko e kallu hakkunde Kayhayɗi e Ɓoggee, Yirlaaɓe tuggi ko e Ñaabina haa addan maa e Garlol.
To bannge daande maayo, o tuggi ko e Mbaañ haa yettii « Wallaa Bele Ndeeni ». To bannge Senegaal jeeri worgo, Yirlaaɓe tuggi ko e Mboolo Aali Siidi haa ari e caaɗngol gonnongol hakkunde Siñcu Jonnge e ɗo wiyetee Mbummba
6. Keeri Laaw : To bannge Muritani, Laaw tuggi ko e Abdalla Jeeri haa Wabbunde sara Wocci. To bannge Senegaal daande maayo, Laaw tuggi ko e Abdalla Waalo haa Ɓokki.To bannge Senegaal Jeeri worgo, ko Mbummba haa Siñcaan Kogga walla Jeeri Kogga sara Jeeri Yugga (ɗoon noon ko wuro Sihsihɓe).
7. Keeri Halayɓe : To bannge Muritani, Halayɓe tuggi ko Ganki Baaba Duunde walla Ganki Jeeri haa Njorol ;
To bannge Senegaal daande maayo, ko Wusalaŋ haa Daara Halayɓe.To bannge Senegaal Jeeri worgo, Halayɓe njettoyaaki toon e humpito meeɗen ellee ko Laaw e Tooro keerondiri toon, woni Kogga e Doɗel.
8. Keeri Tooro : To bannge Muritani, Tooro tuggi ko Ŋoral Gidaala haa Ŋawle rewo ;To bannge Senegaal daande maayo, ko tuggude e Paate Galo haa Duwee ; To bannge Senegaal Jeeri worgo, tuggi ko e wuro Doɗel.
9. Keeri Dimat : Diiwan Dimat tuggi ko e caaɗngol Duyee haa jumaa Dagana. Calɗi fuɗnaange ɗii ngoni ko diiwaan Dimat, heen ɗi njeyaa, ɗi hirnaange ɗii ngoni ko e Waalo Barak.
Njaay Saydu Aamadu
Jangtii ɗum ko Dono Sam Paate
Kartal Fuuta Tooro. Ittaa ko e deftere “Florilège au jardin de l’histoire des Noirs Zuhur al Basatin” SHAYKH MUUSAA KAMARA


text:
Gooto e sagataaɓe rewɓe haɓatnooɓe e laamuyel paltoor Afrik worgo (Afrique du sud) sankiima ñalnde 4 sulyee 2014 ina yahra e duuɓi 90, to Johanesburg. Oo debbo jeyaa ko e yimɓe ɓe potaani yejjiteede e hare ndimaagu Afrik worgonaaɓe. O wiyetee ko Nadine Gordimer. Ko o binndoowo o wonnoo, binndoowo jom kuɗol tookangol, haa ko Apartaayd (Apartheid) salii huunde e binndanɗe makko caaktee e leydi hee. Ko ndeen darnde maantinde addani mo heɓde njeenaari Nobel e hitaande 1991.
Hare makko e Apartaayd fuɗɗii ko caggal warngo Shaperville e dummbugol gooto e sehilaave makko e hitaande 1960. O naati ANC tawi ina woni fedde suuɗiinde, haɗaande e leydi hee. O ɓurnoo waawde faarnoraade fof ko o meeɗii seedtaade e ñaawoore huunde e terɗe ANC, takkanooɓe jamfa, tee ngool ceedtagol daɗndii 22 tergal ndeen fedde. Omo jeyaa e yimɓe ɓe Nelson Manndelaa wiyi ine yiɗi yiyde caggal nde yalti kasoo e hitaande 1990. Waɗi noon ko Nadine tawtoranooma ñaawoore 1964, tee meeɗaa seerde e winndude Manndelaa ko woni kasoo koo fof.


text:
Feccere ɗiɗmere ndee : Ko ndiyam kuutortee-ɗam : ɗum fawii ko e ndiyam kuutortee-ɗam e salligi, walla ɓuftagol, ñaawoore mum ko ndiyam laabɗam ŋeelitiiɗam, no ɗam wayi fof ɗam naggirtee ko no ɗam ardunoo e mbaydi majjam. Haadi alaa daliilu kollirɗo ɗam wayliima, e dow hadiis Rabiyyi ɓiy Moawaji e nder cifagol mum salligi nelaaɗo Alla (mo jam e kisal ngoni e mum oo), wiyii : “nelaaɗo Alla moomirii hoore mum ndiyam keddinoo-ɗam e juuɗe mum”.
Kono Abii Hurayrata (Yo mbelemma Alla won e makko) wiyii : “nelaaɗo Alla mo jam e kisal ngoni e mum oo, hawriino e makko e boli Mediina tawa omo wondi e janaaba o woni e moɓaade hoto o memondirde e mum, caggal ɗuum kanko Abii Hurayrata, o yahi o ɓuftoyii caggal ɗum o arti, nelaaɗo wiyi mo : «hol to ngonno-ɗaa aan Abii Hurayrata ? » O wiyi « mbiɗo wondunoo e janaaba ngañ-mi jooɗodaade e maa tawi mi aldaa e laaɓal. » Nelaaɗo heɓɓitii wiyi « senaare woodanii Alla goongɗinɗo waɗataa soɓe. » Ɗum firti ko neɗɗo kulɗo Alla, soɓe maa janaaba mum battintaa e hay gooto, ko doondiiɗo ɗum o tan jeyi. Naniraa hadiis oo, ko Dental juulɓe. Caggal ɗuum kadi, naniraama annduɓe heewɓe, ko wayi no : Aliu Ibnu Umar, e Abii Amata, ɓeen ɗoon fof mbiyi so neɗɗo salliginiima, yejjitii moomde hoore mum ndiyam, so ndiyam ina heddii e waare mum, ina waawi huutoraade ɗaam ndiyam, o ƴetta junngo makko o mema ndiyam ngonɗam e waare makko ɗam, o moomira ɗum hoore makko.
Feccere tataɓere ndee
Ɗum ko ndiyam njilluɗam ko laaɓi ko wayi no saabunnde walla walla haako oolɗuko ummotooko e lekki nguurki ko wayno kiiri, na yooɗniree maaro defaako, walla kuskus, ɗum noon ummotooko e lekki puɗoowi e sara weendu walla caaɗngol so tawii beramlefi mum cammiima e dow ndiyam, walla conndi, ko ndi waawi wonde fof e ko nanndi e ɗuum, e geɗe ɗe ceerataa yande e ndiyam : ñaawoore ɗeen geɗe nanngirtee tan ko ina laaɓi, ɗoon ɗo ndiyam ɗam ina reeni mbaadi mum. So tawii noon ɗeeɗoo geɗe limtaaɗe, gootel e mumen waylii mbaadi ndiyam ɗam, ɗaam ndiyam waawaa hankadi huutoreede to bannge salli e ko nanndi e ɗuum.
Hono Ummi Aziiyataa wiyi : “nelaaɗo Alla (MJKMO), saanga nde ɓiyiiko debbo biyeteeɗo Jeynaba sankii ndee, o wiyi : “lootee mo laabi tati walla joy walla ɓura ɗoon. So tawii on njiyii ndiyam e yaaɓo mbaɗon to wattannde too uurateeri (kaafura walla huunde e kaafura, so tawii on ngaynii tintinee kam). O wiyi, nde min ngayni, min tintini mo), o hokki min wudere”. Naniraa ɗum ko Dental.
Caggal ɗuum, maayɗo lootirtaake ndiyam so wonaa tawa e ɗam selli laɓɓinireede guurɗo, kala ko dagii laɓɓinireede guurɗo ina dagii laɓɓiɗinireede maayɗo. Hono Ibn Kusayma fawaade e hadiis ummihaani wiyi “annabi (MJKM) ɓuubtodiima e jom suudu mum Maymuuna e nokku gooto.”
Feccere nayaɓere : ndiyam mem ɗam soɓe: ɗaam ina jogii jeese ɗiiɗi :
Yeeso adanngo : ko nde soɓe waylata mbaadi mum walla henndu, ɗuum, e oon fiyaaku moƴƴaani laɓɓinereede ɗum so tawii ko ndiyam. so tawii ko ñaamde kadi, ndeen ñaametaake, to bannge keewal annduɓe, ƴettiti ɗum noon ko Ibnu Munsiru e Ibnu Mulaŋhana.
Yeeso woɗngo : ko nde ndiyam heddotoo e laaɓal mum, ɗum woni e ŋeelitagol mum e wiyde cer, ɗam ñaawirtee tan ko ina laaɓi, heewde ɗam e famɗude ɗam foti , yeru mum ko yeewtere Abii Hurayra (mo mbelemma Alla woni e mum oo wiyi : « hono aarabe gooto, laddiyanke soofiino e nder jamaa yimɓe ngummii mbiyi ina njana e makko. Nelaaɗo Alla (MJKM) wiyi : « ngooppee mo, ndufee e dow coofe hee ndiyam, waɗi noon neliraɗon kon e dow newaare, on neliraaka hiiɗaade ». Naniraa ko Dental so wonaa Muslim.
Hono yeewtere Abii Sayidi Al khudri (YJKM) wiyi “nelaaɗo Alla (MJKM) naamndaama mbele min calliginorto ndiyam woyndu Budaa-at ? O wiyi « ndiyam nduun ɗoon woyndu ina laaɓi hay huunde soɓnataa ɗum. Nduun woyndu noon ko ndu woyndu ɓooyndu jooɗaade ndu huutoraaka”. Naniraa ɗum ko Ahmadu e Saafiya.
Kedde
Kedde noon ko huunde heddotoonde e nokkuyel caggal nde ñaamaa walla yaraa, ɗum noon ko geɗe keewɗe :
Kedde neɗɗo : ɗum ina laaɓi to bannge juulɓe e heeferɓe fof haa heɓi wonduɓe e janaaba e fiiliiɓe ko ina laaɓi tan. Fawaade e konngol Alla toowɗo OO [kala musiriki ko soɓe. Ɗum woni ko to tawba : 28] to bannge annduɓe noon mbiyi “ɗum yahraani to memondirde gooto e ɓeen musiriki en, ɗum yahri ko to bannge ɓe tewaaki soɓe hay gooto. eɓe ñaama soɓeeji keewɗi e ɓe njara ɗum. Ɗum firtaani memde gooto e ɓeen walla ɓalli mum en ko soɓe, waɗi noon so laatinooma kamɓe musirikiina en ɓe, eɓe njillondiratnoo e Muslimiina en ɓee, fawtaade heen yonaaɓe maɓɓe ina ngaratnoo e nelaaɗo (mo jam e kisal woni e mum oo) (ɗum woni delegaasiyoŋaaji) maɓɓe ina naanatnoo e nder jamaa nelaaɗo kono o wiyata ɓe yo ɓe lootoyo nde ɓe puɗɗoo naatde, so ɗum ɓennii eɓe memondira e Muslimiina en ɓe, kono nelaaɗo wiyataa yo juulɓe ɓe ɓuɓtoyo walla yo ɓe cooɗoyo. Soɓaagal maɓɓe ngal fawii ko ɓe tewaaki soɓeeji. So ɗum ɓennii naniraama Aysata (Yo mbelemma Alla won e makko) : “miin miɗo yaratnoo ndiyam tawa ko mi jaltuɗo juulde, mi hedda, mi hokka nelaaɗo yara, tawa kadi o waɗi toni makko ko ɗo tonam ɗii ngonnoo ɗoo.” Naniraa ɗum ko Muslim.
Kedde ko teewu mum ñaametee
Ɗum ina laaɓi, waɗi noon ko geɗe putɗe e nguru teewu laaɓɗo, so a ƴettii ñaawoore mum. Hono Abuu Bakri bun Munjiru wiyi : “denndaangal jom gannde kawrii kedde ko teewu mum ñaametee ina laaɓi, aɗa waawi yarde ɗum so tawii ko ɗum ndiyam, so ñaamde ko noon.”
Kedde mbaam puccu, e mbabba e mbaroodi, ɗum woni rawaandu ladde e denndaangal ndiwri, ɗuum ina laaɓi, fawaade e hadiis Jaabira (YMAM) hono nelaaɗo Alla (MJKM) naamndaama mbele a min mbaawi salliginoraade ko mbabba huutorii ? O wiyi « eey, e ko raawaandu ladde heddi fof » Yaltini ɗum ko ko Safiyyu e daarqhuzni e Bayhaqhiyu
Hono Ibnu Umar (YMAM) « nelaaɗo Alla (MJKM) e nder yoga e ɗanle mum jamma ɓe mbirtii gorko gooto ina jooɗii e sara weendu mum, Umar (YMWM) naamndii joom weendu o wiyi “aan kam kori dawaaɗi ladde calɓaaki e weendu maa nduu ?” Nelaaɗo Alla (MJKM) wiyi “Joom weendu, woto jaabo mo, dawaaɗi ladde mbaɗii e deedi mum en ko mbaɗnoo, heddanii min ko yarde ina laaɓi” Naniraa ɗum ko Darr-qhuzni. Ko noon kadi Umar haɗirnoo Umar bun Aas naamnaade jom weendu so ndiyam mu mina moƴƴi.
Jibriil Muusaa Joop


text:
«Polotigi ko pene tigi». Ko mawɗo men, yo Alla ɓuuɓan ɗum, biyateeɗo Mammadu Samba Joob lollirɗo Murtuɗo meeɗnoo haalde ngol konngol e wootere e jime mum. Sikke alaa, ko konngol potngol yeewteede e dente annduɓe mawɓe, humpitiiɓe to bannge ganndal dawrugol, walla nii naamneede e kawgel janngooɓe duɗal jaaɓi haaɗtirde, ɓe ganndal mum en yahri fittiyankaagal. Sabu e ngol soomi ko heewi, ko waawi naftoreede so sufaama. Ganndal noon, nde tawnoo ko huunde rimɗunde, naatataa so wonaa ɗo rimɗi, tawa ko ko winndiraa kuɗol dimol walla haaliraa ɗemngal dimal. So en nduɗtiima seeɗa to bannge hakkeeji aadee, « kuulal baawnowal neɗɗo waɗde dawrugol alaa, kono kadi kaɗowal ɗum woodaani ». Sabu alaa mo meeɗ-ɗen nande ene wiyee yo wootoy ko aldaa e sago, walla joom mum haɗaa wootyde e ndool-ndoolaagu. So wonaa noon baasɗo faamde wonde «aadee kala ene foti ɗaldeede e hakkille mum, ngam waɗa ko weli ɗum, ɗoon ɗo o tooñaani hay gooto, kadi alaa mo o ñaayi jojjanɗi mum». So en ngartii e konngol mawɗo men oo haali ngol, en ndurnii miijooji, maa gooto e men fof sikku ko kañum haaldetee. Nde tawnoo won e ellaaji ko denndaaɗi. Eɗen mbaawi naamnaade, “no foti laabi puuntira-ɗen kopporeeje e saakuuji maaro ngam suɓaade ɓe nafataa en, tee kadi cuɓaa nafaani en ?” “No foti laabi podana-ɗen ko woodaani hakkunde leydi e asamaan, kooyni-ɗen haa gite lojii tawi teɓɓitaaki ?” Waɗi noon noon, ko ko tuubakooɓe mbiynoo «so reedu ɓolɗii, noppi nattat nande no naniratnoo». Pulaar, kañum wiyi : « keyɗuɗo haa waɗti faaydude ay e ar, so ene joginoo wutte ndimaagu heewi ko seekde werloo ». En mbaɗaani dawrugol, kono en ceediima e dawrugol hee ngonkaaji potɗi waɗteede hakkillaaji, ngam ngannden holi heen to goonga heedi. So tawii mi waɗii lannda dawrugol, mi innirii ɗum « Ɓamtaare remooɓe », firtaani kay mo naataani heen fof ko gaño remooɓe. Walla so lannda wiyaama « lannda ɓamtaare diine », ma a taw kay firtaani mo naataani heen fof ko keefeero. Waɗde naamnal men wonata ko « holi ko waɗi Sammba Jaanga ene jogii karawaas mum tan, kala kaalɗo ko Jaanga woni koo, o fiya o ŋata o ƴattoo, o ruɗtoo kadi o fetta, e leydi, o irña » ? Haawnaaki e binndanɗe garooje maa en kippit haala kaa, so tawii won ɓe paamaani. Naamne goɗɗe ɗee, payi ko e renndo men.
Holi ko waɗi, so woodii toɗɗaaɗo e jaagorɗe laamu, naamnal gadanal wonata ko « holi to o jeyaa ». Alaa naamnotooɗo mbele omo joganii ɗum ganndal, walla mbele omo waawi nuunɗude e fotndude ɓiɓɓe leydi fof haa neemoo e golle makko ɗee ko aldaa e paltoor, aldaa e heedi heedi heeda.
Naamnal goɗngal ene uddi hakkille am. Kala nde batu jaagorɗe leydi jooɗii, alaa ko naamnoto-ɗen e ko haalaa toon so wonaa « holi nomaaɓe », ɗuum woni holi toɗɗaaɓe e liggeyaaji walla ɓeydanaaɓe martaba e ligeyaaji mum en. So tawii safalɓe tato e ɓaleejo gooto mbaɗaama huunde, eɗen keewi woytaade « en njinngaama ». So ɓaleeɓe nayo toɗɗodaama e ɗo ɓuri toowde e laamu mbiyen « ɓee ko soodaaɓe ». Jooni noon, naamnal am, ko mbele won teskiiɗo ko teskii-mi ɗoo koo, teskorii ɗum no teskorii-mi ɗum nii ? So tawii ene woodi, haawnaaki maa en nganndu holi ko waɗi Mammadu Sammba Joob Murtuɗo ene wiya « polotigi, ko pene tigi ». So tawii woodaani noon nganndee humambinnaagal am feeñii.
Malal Sammba Gise


text:
Dental faggudu winndere (forum économique mondial) saaktii doggol maaɗe ƴellitaare aadee e nder winndere ndee. Ndeen maande ɓetata ko kattanɗe leydi kala to bannge waawde ƴellitde kattanɗe ɓesngu mum. Nde ɓuri joopaade ko fannuuji nay ƴellitaare kattanɗe neɗɗo : mbaawka, e ɓamtaare, e darnde e ganndal.
Muritani woni leydi 129 nder 130, ndi ardii tan ko Yemen. E nder Magreb arab, Alaseri ko 112, Tuunus 115, e Maruk ko 118. Ruwanndaa e Ganaa e Kamaruun e Duunde Moris ngoni leyɗeele worgo Saharaa ɓurɗe ƴellitaade to bannge nehdi e jaŋde. Ardii e nder winndere ndee fof ko Norwees, rewi heen Finlande, e Siwis, Dental Dowlaaji Amerik e Almaañ.


text:
So tawii won jaambareeɓe njejjitaa nder daartol Senegaal, Alfaa Yaayaa Moolo Balde e ɓiyi mum Muusaa Moolo Balde ko heen njeyaa. Gadano o ko baaba mum ɗiɗaɓo o. Ɓe laamiima e yontaaji jokkondirɗi Laamaandi Fulɓe Fuladu. Laamaandi Fuladu fuɗɗii ko e hitaande 1867 caggal nde Kaanaŋkiri Manndeŋ ndi Gaabu yani. E ɗeen kitaale, Fulɓe hoɗnooɓe nder tunndu Firdu, murti caltii hiiɗeende jom leydi en, ɓeen ngoni Manndiŋkooɓe Gaabu. Alfaa Moolo ardinoo ndee wolde salaare njiimaandi e ɓiɗtere. Laamaandi Fuladu mooftunoo yoga e ko wiyatee hannde « Haute Casamance » (Jeeri Kaasamaas).
l Alfaa Moolo, kaɓanaaɗo wellitaare Fuladu
Jibini Alfaa Yaayaa Moolo Balde ko baañoowo ŋanaa Manndiŋke biyeteeɗo Malal. Yumma makko ko pullo biyetenooɗo Egge. O jibinaa ko to wuro Sulibali e darorɗe teeminannde XIXɓiire. Daartiyaŋkooɓe kawrii yettoode makko ko Kulibali. Ɓe mbiyi ko ɗum wonnoo yettoode baaba makko ummoriiɗo Laamaandi Mali. E fawaade e aadaa Fulɓe Fuladu, o yettaa yettoode yumma makko ngati baaba makko wonaa Pullo. Helmere « Moolo » nde seekaa ko gollal « moolaade » ngati baaba makko nde ari Fuladu, moolii ko e juuɗe Gelaajo Balde, dimo galo keewɗo jawdi nder Firdu.
Saltaare ɓiɗtere Mandiŋkooɓe pawi e daaɗe Fulɓe
Malal, baaba mum Alfaa Moolo, maayii law. Ko adii ɗuum, o ekkini ɓiyiiko kala gannde cuuɗiiɗe e waaño. Caggal ɗuum, ko Gelaajo Balde nehi mo. Law, Alfaa Moolo laatii baañoowo ŋanaa, teskaaɗo nder diiwaan oo fof. O waɗi cukaagu makko ko ɗoon, o seediima ɓiɗtere Fulɓe ɓiɗtaa e caɗeele Manndiŋkooɓe Gaabu pawi e daaɗe Fulɓe. Golle “sarwis”, nguyka, ƴeeɓaali, ko geɗe ɗe Manndiŋkooɓe pawi e Fulɓe ñalnde kala.
Podanaaɗo darjeende laamu Fuladu
No sukaaɓe fedde makko nii, o naati jaŋde Quraana. O ɗannanii wuro Labe janngoyde to Almameeɓe Fuuta Jaloŋ ngam ɓeydude ganndal makko. Ko nde o ummitii Labe, o fiilaa “Alfaa”, o waɗti wiyeede Alfaa Moolo. Ko adii ɗuum, Alhajji Umar Taal mo Fuuta Tooro, rewiino Fuladu e hitaande 1846. Ko ndeen o fodani Alfaa Moolo darjeende e laamu, o wiyi ma o laato kuuɓnoowo wellitaare leydi makko. Ko ndeen o wiyi : “Alfaa Moolo, aɗa roondii hakke wellitde Fulɓe Gaabu, ittaa ɓe e njiimaandi Mandiŋkooɓe”. Alfaa Moolo renndini hoohooɓe Fulɓe fof kam e waañooɓe nder wuro Ndorma, sara wuro makko Sulabali. Ko wuro Ndorma wonnoo ndeen nokku deentorɗo (tuddunde) waañooɓe Fuladu. Ko ɗoon miijo haɓtaade Mandiŋkooɓe ardiiɓe Firdu ɓenndi e koye maɓɓe. Alfaa Moolo e harbiyaŋkooɓe mum puɗɗii hirjinde yimɓe, ɓe tawtoraa kareeli pamari ɗi Almameeɓe Fuuta Jaloŋ ummaninoo feewde e Mandiŋkooɓe.
Wartaade ɓuranii rewɓe Mandiŋkooɓe waɗteede horɓe Fulɓe
E oon tuma, laamaandi Gaabu tawi fuɗɗiima deestaade sabu kareeli ndernderi. Yanti heen kadi, e hitaande 1867, golwole ɗe Almaami Umar mo Fuuta Jaloŋ tiindini e maɓɓe. Ko ɗum addi wolde Kansala kewnde e hitaande 1867. Ko ndeen laamɗo Firdu biyeteeɗo Jaŋka Waali foolaa, o salii waɗteede maccuɗo, o renndini ɓesngu makko e jagge laamu makko fof, debbo e gorko, kamɓe fof ɓe mbartii. Mandiŋkooɓe inniri ndee wolde ko “turban kello” ko firata “wolde warngo”. Haa e oo yonta hannde, awluɓe Mandiŋkooɓe ina ciftina jaambaraagal laamɓe Gaabu, teeŋti noon e darnde rewɓe darinoo heen.
Balɗe daɓɓe kaɗii Alfaa Moolo yumtinde yiɗde mum
Nde Jaŋka Waali maayi, tunɗi keddiiɗi ɗii fof piɗɗitii njiimaandi Firdu Mandiŋkooɓe. Ɓe njumtini golwole Almameeɓe Fuuta Jaloŋ. Ko e kaa ngonka Alfaa Moolo e wondiiɓe mum ummanii hare feewde e laamɗo Mandiŋke biyeteeɗo Keekuta Soona. Ɓe njuggi ɗoon laabi keewɗi ko adii nde ɓe poolata Keekuta Soona. Ko ndeen hankadi Fuladu wonti nehaande Laamaandi Fuladu. Tuugude 1869 haa 1880, Alfaa Moolo haɓi ko e koniŋkooɓe Foode Kabaa Dumbuya. Kaŋko fof e wonde peertanɗo dawrugol e golwole, o dañaani joofnude golle makko. O saŋkii to wuro Danndu (nder Gine Bisaaw hannde) e hitaande 1881. Ko ɗoo golle sosiyaŋke Laamaandi Fuladu kaaɗi.
E oon yonta, tawi leydi Farayse naatanii jooɗaade Jeeri Kaasamaas (Haute Casamance). Kareeli ndernderi njoli nder Laamaandi Fuladu hakkunde 1881 e 1883. Kareeli hakkunde Muusaa Moolo e baabiraaɓe mum ɗiɗo, Bakari Demmba e Dikkori Demmba. Mo woni e maɓɓe fof ina yiɗi lomtaade Alfaa Moolo, baaba mum Muusaa, mawni mum Bakari e Dikkori.
Muusaa Moolo, dono baaba mum
Jibini Muusaa Moolo ko Alfaa Moolo. Yumma makko wiyetenoo ko Kummba Wuude. O jibinaa ko wuro Ndorma e hitaande 1848. E cukaagu makko, o tawtoraama golwole keewɗe e gardagol baaba makko, haa teeŋti noon e kareeli hitaande 1878 hakkunde maɓɓe e Foode Kabaa Dumbuya, ceernaajo Mandiŋkeejo. O seediima caɗeele Mandiŋkooɓe pawnoo e Fulɓe Firdu. Ko ɗum jibini jaambaraagal makko, waɗi mo kaɓeteeɗo mo cuusal mum teskaa.
E hitaande 1883, o ñaagii ballal tuubakooɓe Farayse mbele aɓe curana mo njanguuji baabiraaɓe makko Bakari Demmba e Dikkori Demmba. Faraysenaaɓe njooɗinoo ndeen ko to wuro Seeju. Njoɓdi ballal ngal, nde o heɓi laamu e hitaande 1883, o siifondiri e Farayse e gardagol Lieutenant Lenoir to wuro Jannah Malari, “nanondiral moolaare”. Ngal nanondiral waɗi Laamaandi Fuladu les njiimaandi leydi Farayse. Ko ɗoon hankadi “muuku-maaka” fuɗɗii hakkunde makko e tuubakooɓe. Nde wonnoo Muusaa Moolo ko peertanɗo dawrugol, o huutorii ngal nanondiral haa o fooli ɓiɓɓe baaba makko en yiɗɓe teetde jappeere makko. Kono kadi, omo faami no Farayse yiɗiri huutoraade mo haa waawa jiimde diiwaan Jeeri Kaasamaas, foola ɗoon Engele e Purtugal. Ko ɗum tagi e yonta laamu makko, e yiɗde mo fandinde ngoodaandi laamu makko, o huutoriima ɓiyngu-baabaagu ngoongu hakkunde Farayse e Engele e Purtugaal.
Muusaa Moolo haɓii e Mammadu Lamine Daraame
Nder kareeli hakkunde koloñaal Farayse e ceernaajo biyeteeɗo Mammadu Lamin Daraame mo Ɓunndu, Muusaa Moolo jinngani tuubakooɓe. O ummanii kadi golwole keewɗe hakkunde makko e Foode Kabaa Dumbuya. Tuubakooɓe Farayse mahi jooɗorde mum en to wuro Hamdallaay e hitaande 1895. Ɗum usti doole Muusaa Moolo mo Fuladu. Caɗeele njoli hakkunde maɓɓe. Nde wonnoo ɓiɗteende Farayse ɓeydiima tiiɗde, Muusaa Moolo siifi nanondiral hakkunde makko e Engele’en mbele aɓe moola mo e yiɗde Farayse en. Farayse ɓeydii doolnude sabu ŋatere, Muusa Moolo uuji e hitaande 1901, o fayi leydi Gambi, o mooloyii to Engele en, nder wuro Keserkunnda. Ko ɗoon Laamaandi Fuladu juggi. E hitaande 1918, Muusaa Moolo fayi leydi Sira Leon e ballal Engele en, o woni toon haa e hitaande 1923, o arti kadi Gambi. O saŋkii e hitaande 1931 to wuro Keserkunnda. Ko ɗoon o wirnaa. No baaba makko, kaŋko ne o lelaaki e leydi makko.
Iwdi Alfaa Moolo ina tawee hannde o nder leyɗeele Gambi e Gine Bisaaw e Senegaal. Ɗum ko sewnde wuurtinoore naatnaattondiral e jokkondiral leƴƴi e ɓesnguuji Senegambi.
Kuɗol : Moustapha Sow «Foyré» Nouvel Horizon N°438 du 12 au 18 septembre 2008
Firo : Aamadu Malal Gey


text:
Yo Alla daɗndu Senegaal. Waɗi noon, ko gila Abdullaay Wad wiyi ina birga laamu tataɓol, Senegaalnaaɓe heewɓe ko saliiɓe, mbiyi ina potndi heen huunde fof, sibu e miijo maɓɓe, Doosɗe leydi Senegaal ndokkaani hay gooto waɗde manndaaji tati. Abdullaay Wad noon wiyi wonde oon sariya hiisaaki manndaa mum gadano oo, sibu o ƴettaa ko caggal nde o toɗɗaa gadanol, e hitaande 2001, nde njuuteendi manndaa artiranoo e duuɓi joy.
Yo Alla daɗndu Senegaal. Waɗi noon, ko gila Abdullaay Wad wiyi ina birga laamu tataɓol, Senegaalnaaɓe heewɓe ko saliiɓe, mbiyi ina potndi heen huunde fof, sibu e miijo maɓɓe, Doosɗe leydi Senegaal ndokkaani hay gooto waɗde manndaaji tati. Abdullaay Wad noon wiyi wonde oon sariya hiisaaki manndaa mum gadano oo, sibu o ƴettaa ko caggal nde o toɗɗaa gadanol, e hitaande 2001, nde njuuteendi manndaa artiranoo e duuɓi joy.
Kono luulndiiɓe ɗum ɓee njaɓaani sibu, e wiyde maɓɓe, oon sariya ari ko tawi o joofnaani manndaa gadano oo, ɗum noon, oon ina foti limeede heen. Wonande woɗɓe, ko Abdullaay Wad mawnii, sibu omo yahra hikka e duuɓi 86, tee, nde nde toɗɗaa ɗiɗmol ndee, o waylii kadi doosɗe leydi ndii, o artiri njuuteendi manndaa e duuɓi 7 (no waynoo adan nii). Ɗum noon, so tawii o toɗɗitaama hikka, so Alla duliima mo, ma o dañ duuɓi 93 omo woni e laamu.
E ko wattindii koo nii, o wiyi, kanko Laay Wad, wonde omo waawi gaa wonde kanndidaa hay e 2019, wonaa tan hay 2012 ! O yahii ha o noddi tuubakooɓe annduɓe sariya, ngari Senegaal, ceedtii wonde omo waawi birgude laamu hikka.
Ina gasa noon tawa ɓeydi Senegaalnaaɓe añtude Abdullaay Wad, ko alaa feere nde o waɗaani ngam yo ɓiyiiko lomto mo e laamu. Kono peeje ɗe o ƴettunoo kala, njuumtaani. Feere nde o wattindii ƴettude ko wiynoode omo naatna mbayliigu e doosɗe leydi, tawa ko yimɓe ɗiɗo toɗɗidtee e gardagol leydi Senegaal, hono mawɗo leydi e cukko mum, tawa kadi soklaani ko ɓeen ina keɓa keeweendi 50%, kono nayaɓal tan (25%). Oon sahaa, eɗen ciftora Senegaalnaaɓe laawii, nduppi ndakaaru, Abdullaay Wad yahtiri caggal.
Jooni ne, ko Diiso doosɗe jaɓi kanndidatiir makko koo, Senegaal naatii iiñcuru bonndu, sibu, e nder seppooji baɗooji ɗii, fotde yimɓe 5 puɗɗiima maayde heen, tee hay gooto anndaa ɗo ɗum joofoyta. Waɗi en wiyde noon, ko hanki tan (alkamiisa 2/2/12) Abdullaay Wad wiyi wonde iiñcuru jooni nduu wayi ko no « baar ɓuuɓɗo nii », tee jogoraani wontude duleendu. Ɗum hollitii wonde maayɓe ɓee, mbayi e makko kono hay huunde nii, tee o anniyaaki tawo yamɗinde e yiylaade deeƴre.
Ina haawnii sibu ko jiiɓru nduu fuɗɗii koo, Amerik e Farayse fof ɗaɓɓii yo Abdullaay Wad woppan laamu nguu yonta keso oo. Yiɗde wiyde tan, o naywii, o waawaa ardaade leydi hankadi. Abdu juuf to bannge mum, duwiima, yo Alla daɗndu Senegaal.
Ko waawnoo heen wonde fof, Senegaal naatii caɗeele, ko Alla tan anndi ɗo yiɗde laamu jogori faarude ndii leydi. Yo Alla baddinan Senegaal, ɓurɗo heedde e manngu oo waajtoo hoore mum, waɗa no Senngoor e Abdu Juuf mbaɗnoo nii, so woppirde teddungal, gila woppinaaka e gacce.
Bookara Aamadu Bah


text:
Fedde FONADH e Eɓɓoore Concordis ballondiral Ammbasad leydi Angalteer keblii rewɓe sappo ummiiɓe e gure joyi (Boowel 1, Boowel 2, Gurel Gobi, Garli e Jekituuba). Heblo ngoo yowitii ko e janngude ñootol. Hebli rewɓe ɓee ko Aminata Umaar Bah , kebloowo to Duɗal Keblorgal karallaagal (Centre de Formation Professionnelle). Heblo ngoo waɗi ko to ñiiɓirde fedde nde wonaa laamuyankoore wiyeteende E A F T (Heblude Jannginde Debbo Gooboowo). Masiŋaaji ɗi ɓe keblaa ɗii ko masiŋaaji joƴƴinteeɗi e leydi tawi ko junngo yirlata ɗum. Gila e ñalawma gadano rewɓe ɓe puɗɗiima tigi rigi diirnuude masiŋaaji. E nder rewɓe sappo ɓe heen nayo meeɗiino hebleede to bannge ñootol, heen ɗiɗo (Rewɓe Boowel 1) ko fuɗɗiiɓe ɗigginde tigi rigi , darnde maɓɓe e tiinnaare maɓɓe ina teskaa no feewi . Huufi golle ɗee ko jooɗaniiɗo fedde FONADH e diiwaan Gorgol.
Jaŋde masiŋ ñootoowo waɗi ko doge ɗiɗi : Janngude ñootol (ɗum ko waawde huutoraade masiŋ oo) e janngude taƴgol. Ina wayi no ɗeeɗoo doge ɗiɗi fof ɓe mbaɗii ɗum. Heblo ñootol e nder balɗe joyi ina famɗi no feewi, kono ko meeɗnel tan, heddii ko kamɓe heblaaɓe ɓe ɓe njokka golle so tawii ɓe ngartii e gure ɗee. E wattan heblo ngoo wuro fof heɓii masiŋaaji ɗiɗi, piisuuji joyi, bobinaaji gaaraaji sappo mawɗi, mecekke (sisooji) ɗiɗi, blastik e kaɓirɗe goɗɗe.
Gooto e tawtoraaɓe heblo ngo : « Mbiyetee-mi ko Karjatu Mammadu Jallo, njibinaa-mi ko hitaande 1998 to Boowel 1, mbiɗo yetta Alla no feewi, mboɗo jaara ɓesngu Boowel no diidorii ngam jogaade e am hoolaare suɓaade mi yo mi yahan ɗumen heblo ñootol ngo Fonadh e Concordis njuɓɓinnoo ko ina wona heblooji ɗiɗi e ballal AMCC 2. Mboɗo jogii heen weltaare e coftal sabu nde ummatoo-mi galle amen hay dara mi anndaa e ñootol, hannde noon alhamdulillahi, mi waawii ñootde kala ko weli-mi, ɗum kadi mboɗo ñaagoo nde heblooji ɗii njokkata haa ɓura ɗoo. Mboɗo yetta hoddiiɓe amen safalɓe, ko ɓiɓɓe yummiraaɓe amen ɓe min njogodii koɗdigal moƴƴal».
Usmaan Ñaan –Kayhayɗi


text:
Huunde mawnde yiytaama, waawnde wallitde 235 miliyoŋ neɗɗo, wonduɓe e aasma foofde no moƴƴi. Ko ndeen huunde woni ? Ndeen huunde ko annduɓe njiytii ko addata nguu ñawu foofaandu. Ɓurii ɗoon nii, sibu, e wiyde wiɗto waɗaango to duɗal jaaɓi-haaɗtirde Cardiff e Kings College to London, « ɓooyataa, ɗoo e duuɓi joy, aasma waɗta safreede ».
Hoto naamno-ɗee min ko annduɓe ɓee njiyti koo, sibu ina hitti faamde. Mbiyen tan, ɓe tawi ko ñawu nguu ina jotondiri e geɗel biyeteengel kalsiyoom (Calcium) : poofirgol ñawɓe aasma ina waɗi ceŋorɗe tinooje kalsiyoom. Wiɗto ngoo teskii ko won ɗeen geɗe iirtooje ñawu nguu, ina « uddita » ɗeen ceŋorɗe. Ɓe tawi ko so gonduɗo e aasma foofii «huunde yiytaande ndee » ina addana ceŋorɗe kalsiyoom ɗee uddaade, ɗum noon faddanoo neɗɗo oo maale aasma ɗee.
Annduɓe ɓee puɗɗiima hoolkisaade ko haalaa koo e doombi kam e kuse aadee, tee ina waɗaa yaakaare no feewi. Yanti heen, huunde foofeteende ndee, uddoore ceŋorɗe kalsiyoom ɗee, tiiɗaani coodgu : firti tan ko maa yimɓe fof mbaaw soodde ɗum so waɗtii yeeyeede.


text:
Fedde Fulɓe Itali sosaa ko ñalnde 17 abril (seeɗto) 1993 to wuro Milaa, dowla Itali, e tawtoregol cate jeegom. Oon sahaa ende waɗi 639 tergal. Hannde, fedde ndee ina jogii 17 catal e 1 823 tergal.
Ñalnde 17 abril (seeɗto) 1993 to wuro Milaa, dowla Itatli, ɗeeɗoo cate jeegom (Katana, Napoli, Roma, Milano, Werona e Wicenza) njooɗii ngam sosde fedde fulɓe joogiinde kaayitaaji, heɓtinaade to laamu. Oon sahaa ko 639 tergal ngoni he fedde ndee. Hannde, fedde ndee ina jogii 17 catal e 1823 tergal.
Catal fof ina bata laawol gootol lebbi ɗiɗi kala, mooɓondiral cate ina jooɗoo kala hitaande laabi ɗiɗi.
Fedde fulɓe Itali ko calɗi ɗiɗi tammbii ɗum: Salndu jokkere endam e salndu pinal e jaŋde.
To bannge Jokkere enɗam
Lebbi jeegom kala fedde ndee ina yaltina ko ina abboo e 14 780 € he jokkere enɗam.
Ɗeeɗoo geɗe ina teskaa e darnde jokkere Fedde fulɓe Itali : Safrude ɓe cellaani, ñooltude ñoolaaɓe, nawtude maayɓe e wallitde banndiraaɓe mumen.
Fedde ndee asii woyndu to wuro Dongol Dumbiya to Gine Konakiri, woyndu to wuro Kelol to Senegaal, woyndu to wuro Ngappuru nder diiwaan Gorgol to Moritani.
Fedde nde wallitii 18 000 € he nder safaara ngenndiyanke men Mammadu Sammba Joop Murtuɗo.
Fedde ndee neldii ambilaas to wuro Dimat Jeeri, to Senegal e to wuro Tuuge to Gine Konaakiri.
Balle keewɗe mbaɗaa e tonngol daɓɓol fayde Ndakaaru nde ndiyam naati e galleeji, fayde Gine nde heɓi caɗeele, sakkiti ko Mali, 5 000 € fayde he fulɓe yanaaɓe toon ɓee, fedde Sileymaani Baal wonnde Itali ɓeydii heen 1 000 €, fof hawri 6 000 €.
Fedde ndee rokkii gootal e terɗe mum oto gonnduɗo e kaɓirde timmude sabu o waawanaa hoore makko to bannge terɗe.
Fedde nde muulii saggitorde Pulaar-fulfulde nde Abuu Sih winndi.
To bannge pinal
Ko gollaa koo ina heewi. E jubbannde, cuɓo-ɗen heen ko ɓuri teskinde koo :
– Kala duuɓi ɗiɗi ñalawma pinal ina yuɓɓine he nder Itali :
– Ñalawma pinal AFI e hitaande 2013 to Koomo ;
– Ñalawma pinal AFI e hitaande 2015 to Wicenza ;
– Ñalawma pinal AFI e hitaande 2017 to Milaano.
Fedde ndee addii he leydi Itali ngenndiyankooɓe heewɓe ngam yuɓɓinde jeewte, ina teska heen : Yero Dooro Jallo, Saydu Kan, Ibrahiima Muktaar Saar, Ibrahiima Malal Saar, Njaay Saydu Aamadu, Ceerno Nuuru Taal, Jinndaa Dem e Jeynaba Kumanco to Gine.
To bannge naalankaagal
Fedde ndee jaɓɓiima he nder Itali Ngaari Laaw, Maamuudu Sooma Jah, Demmba Njaay Ndillaan, Baaba Maal, Abuu Jubaa Deh e goomuuji awluɓe daraniiɓe aada e cosaan.
Fedde ndee ina jogii mbelnaaje ɗiɗi teskinde fayde e kala pullo daraniiɗo pulaagu. Mbelnaari adanndi ndii wiyetee ko Hoodere teddungal, tottetee ɗum ko kala pullo ligganiiɗo fulɓe ɗo guli ngalaa. Adii heɓde ndii mbelnaari ko Baaba Maal, rewi heen ko Ibiraahiima Malal Saar.
Mbelnaari ɗiɗaɓiri ndii wiyetee ko Salndu Diine, ndii mbehnaari fa’i ko e galleeji diine keddiiɗi e pulaagu, tawa ko daraniiɗi ɗemngal pulaar ngal.
Adii heɓde ndii mbelnaari ko Ceerno Nuuru Taal, rewi heen ko Ceerno Jalaalu Diin Bah.
Fedde fulɓe Itali, gila sosaa, ina janngina Pulaar haa ñalngu hannde, ina joginoo duɗal he Skype, hannde eggii faytii e whatsApp, engal wiyee « Duɗal winndere fulɓe Itali ».
Fedde ndee ina yuɓɓini duɗal sukaaɓe yahrooɓe e duuɓi jeeɗiɗi haa duuɓi sappo e nay, tawi ko Pulaar-italiyen, saanga guurte, ngam wallude sukaaɓe jibinaaɓe he nder leydi Itali waawde Pulaar. Duɗal ngal wiyetee ko « Dudal Pulaar- Italiano A.F.I ».
To bannge jokkondiral, fedde nde ina jogii lowre enternet, hono « ulbeitali.org », e kanaal Youtube, hono « fedde fulbe itali AFI », e Facebook, hono « fedde fulbeitali ».
Fedde fulɓe Itali, e nder darnde mum mbele pelle fulɓe fof njiitondira, koolondira, ngollida ngam ƴellitde leñol ngol e kala fannu, sosii dingiral Whatsapp biyeteengal « Miijorde fulɓe winndere».
Faandaare Miijoorde fulɓe winndere ko mbele pelle fulɓe, ngenndiyankooɓe, annduɓe, alduɓe njiytondira ngam miijtanaade e ferande leñol ngol laabi yellitaare. Jeewte paayodinɗe, ɓeydooje heblo pinal toowngal ngam dañde dartiyankooɓe leñol ine njuɓɓinee heen. Kala miijooji jaltuɗi ina ndewindee haa ngonta gollal (Ƴeew haatumeere Eɓɓo Miijorde Fulbe winndere les ɗoo).
Tesko-ɗen faandaare ɗiiɗoo jakkaaji ko gollaade ngam wallondirde egginde gannde he demngal Pulaar-Fulfulde, e dow tuuknaade he ɗeeɗoo tiitooɗe.
Jakkaa fof ina jogii ndimaagu suɓaade mawɗo mum e njuɓɓudi mum golle, tawa ina wonndi e happu.
Goomu « Leñol gootol binndol gootol » ko Miijorde fulɓe jibini ɗum ngam falaade alkule Adlam e teentinde ngootaagu pulaagu e binndol gootol he nder nanondiral mbaydi jaŋde.
Yuɓɓinde eɓɓooji toowɗi ɓamtooji Pulaar e Pulaagu.
Hannde 22 korse (suweŋ) 2019 ko Suleymaani Lih woni hooreejo Fedde ndee. Fedde ndee ina jogii ɗiiɗoo goomuuji : Goomu Pinal, Goomu rewɓe, goomu koɗorɗe, Goomu sukaaɓe.
E kuɗol Goori Jool
Tesko : € firti ko Ooroo


text:
Beat Pe Thumka Lyrics & Song – Virgin Bhanupriya | Jyotica Tangri
Movie : Virgin Bhanupriya
Singers : Jyotica Tangri
Music : Chirrantan Bhatt, Ramji Gulati, Amjad Nadeem Aamir, Saurabh-vaibhav
Lyricists : Alokik Rahi, Amjad Nadeem
Genre : Marriage
Music Label : Zee Music Company
Views : 398
Beat Pe Thumka Lyrics
Shaadi ki night hai Saare delight hai Dulhan ka face dekho Maare ye light hai.. Kaala teeka lagaa do Mujhko najar naa lag jaaye Haan kaala teeka laga do Mujhko najar naa lag jaaye Dekh ke meri catwalk Kyun heart phisla jaaye.. Bindas badi hoon naughty Meri satrangi hai choti Kamar jo meri lehraaye Bane hai rang jashan kaa Jab maare baby jab maare baby Jab maare baby beat pe thumka Jab maare baby jab maare baby Jab maare baby beat pe thumkaa.. Desi gaana baja de Tu feel kar sensation Haaye desi gaana baja de Tu feel kar sensation Temperature thoda badha de Main hilla ke rakh doon nation Mere insta pe charche Mujhe dekh ke saare lalche English wale step dikha ke Mood bana doon sabkaa.. Jab maare baby jab maare baby Jab maare baby beat pe thumka Jab maare baby jab maare baby Jab maare baby beat pe thumka Hey cute se jyaada cutie Meri million Dollar smile Haan haan cute se jyaada cutie Meri million Dollar smile Number 1 hoon beauty Mera desi hai style.. Hai look bada romantic Sabko lage fantastic Banno bhi ab kamar hilaye Pehan ke golden jhumkaa.. Jab maare baby jab maare baby Jab maare baby beat pe thumka Jab maare baby jab maare baby Jab maare baby beat pe thumkaa..
More Lyrics from Virgin Bhanupriya Movie
- Kangna Vilayati - Jyotica Tangri
- Dil Apni Haddon Se - Jyotica Tangri
- Virgin Bhanupriya - Title Track - Dev Negi


text:
Miijo manuyel makroŋ laamiiɗo leydi farayse ko yowitii e pesagol riiwtude koronawiris, miijo ngo ko miijo moƳƳo.
Sabu duunde afrik nde na foti walleede haa waawa heɓde pesooɗe ɗe e fotde baawal juɗngo mum, keɓgol pesooɗe ɗe foti fotnndeede ko e doole leydi fof, leydi ɗo doole mum tolnii heɓira pesooɗe ɗe e ngoon tolno tawde wiriskorona ko ňawu potngu haɓeede haa yalta aduna o e kuuɓal, ko ndeen leydi fof e neɗɗo fof waawata Ƴettude pesooɗe ɗe.
Sabu neɗɗo guurɗo ubboytaake, walletee ko no ummorii, wiriskorona noon ko ɗoon tolnini aduna o hannde, sabu ko aduna o daɗndetee,wonaa leydi kaariiri walla neɗɗo kaariijo, wiriskorona fusii ɓale keeri aduna o, ittii miin ko mi oropnaajo walla afriknaajo e ameriknaajo …duuɗe 5 ɗe pusaama mbaɗtaama bolooru wooturu.
Kadi humpito ngo yaajnee e ɗemɗe afrik fof ngati afrik na heewi ɗemɗe e leňam-leňaagu, tawa wonaa warde yimɓe tan, aftik haa jooni ina waɗi yimɓe wiyeteeɓe yimɓe ladde, e nokke taƳiiɗe renndo ŋakkaaɗe laawi beeɓɗi yahde.
Afrik haa jooni ina waɗi yimɓe woppidaaɓe e nguurnda no neɗɗo tagranoo ni tan, kumpittaako cafrorotaako safaara kese , haa ni eɓe nbiya safaara kesa ka ko safaara tuubakooɓe !!!
G7 na siftinee ɗuum , nde tawnoo aduna o ko ko renndaa ko wuurni neɗɗo ko, ko gootum , maa yimɓe nguura cellal nde ngoƳee minen walla onon.
Yo Allah waɗan aduna jam.
Binndo biɗto


text:
Dewte Fulfulde
Njanngen e Keɗo-ɗen
You are here
Bisimilla!
Hannden, en keɓii moƴƴere mawnde sanne sabi eɗen mbaawi janngude dewte kaɲum e heɗaade kulle goɗɗe janteteeɗe ley ɗemngal men muynirgal biyeteengal Fulfulde Maasina! Eɗen kaani anndude so en keddiima janngude e heɗaade jantaaji ɗi fulɓe njantontoo fulɓe ɗii, en paamanan kulle keewɗe ley nguurndam men. Ndennoo ɗeen martinirɗe kumpa ɗe mbaawreten heɗoraade ɗiin janti, yo kulle ɗe mbaaw-ɗen heɓirde meere meere. Joonin, en nduwato wiide yo Alla ɓeydu anndal men e faamu men ley janngugol naa heɗagol ɗiin jantaaji ley fulfulde ! Dow ɗum, eɗen kaani anndinde yimɓe men fuu e yiɓɓe men fuu, mbiyen ɓe e keɓii nokku ɗo mbaaw-ɗen naatude ley mum faa keɗo-ɗen naa njanngen Dewte Fulfulde.